V Sao Paulo zatkli muža, ktorý vrazil autom do protestujúcich

Náraz neprežil jeden človek, niekoľko ďalších sa zranilo.

RIO DE JANEIRO. V brazílskom štáte Sao Paulo zatkli muža, ktorý autom vrazil do davu protestujúcich ľudí, pričom jedného človeka zabil a niekoľko ďalších zranil. Zástupca polície mesta Valinhos Julio Cesar Brugnoli potvrdil, že muž má približne 60 rokov. Zadržaný vyhlásil, že uviazol v dopravnej zápche, ktorú zapríčinili krajne ľavicoví demonštranti, ktorí do neho napokon začali hádzať kamene.Brugnoli pre agentúru AP s odvolaním sa na svedkov odmietol jeho tvrdenie a povedal, že pochod bol pokojný. Brazílska televízia tiež zverejnila video, v ktorom je možné vidieť, ako auto vrazilo priamo do veľkého davu ľudí.


Finančná správa vyhlásila viacero tendrov, hľadá dodávateľa oblečenia

Finančné riaditeľstvo hľadá dodávateľa, ktorý zabezpečí colníkom bundy či nohavice.

BRATISLAVA. Finančné riaditeľstvo v posledných dňoch vyhlásilo viacero súťaží. Hľadá dodávateľa búnd a nohavíc pre colníkov, laserového prístroja na identifikáciu látok či dodávateľa hardvérových zdrojov pre technickú a komunikačnú infraštruktúru finančnej správy. Celkovú cenu len za nákup oblečenia odhaduje na 2,9 milióna eur bez dane z pridanej hodnoty. Vyplýva to z oznámení o vyhlásených tendroch, ktoré boli zverejnené vo vestníku verejného obstarávania. V prvej súťaži hľadá finančné riaditeľstvo dodávateľa na 48 mesiacov, ktorý zabezpečí colníkom bundy na prechodné obdobie, zimné nepremokavé bundy, softshellové termonohavice a letné nohavice. Toto oblečenie im slúži pri výkone práce ako služobná rovnošata. Finančná správa potrebuje nakúpiť 21.000 kusov. S víťazom plánuje finančné riaditeľstvo uzavrieť rámcovú dohodu. V súťaži bude použitá elektronická aukcia. Okrem oblečenia potrebuje finančná správa nakúpiť aj šesť kusov batériovo napájaných laserových prístrojov na identifikáciu látok. Hodnotu zákazky odhaduje na 401.496 eur bez DPH. Okrem dodávky týchto zariadení je predmetom obstarávania aj zaškolenie obsluhy či spustenie zariadenia do prevádzky. O víťazovi rozhodne cena a bude použitá elektronická aukcia. V ďalšom tendri finančná správa hľadá dodávateľa hardvérových riešení. "Predmetom obstarávania je zabezpečenie nevyhnutných HW zdrojov pre technickú a komunikačnú infraštruktúru finančnej správy, a to pre neprodukčné aj produkčné prostredia informačných systémov finančnej správy SR. Predmet obstarávania pozostáva z dodávky HW infraštruktúry, teda komponenty do serverov a súvisiacich služieb, vrátane HW podpory," uvádza sa v opise zákazky. Predpokladaná hodnota zákazky je 419.425 eur bez DPH. O víťazovi súťaže sa taktiež bude rozhodovať na základe ponúknutej ceny a tiež bude použitá elektronická aukcia.


Egyptský prezident nariadil opatrenia na ochranu kresťanov

Prezident tak reagoval na vlnu útokov islamských militantov.

KÁHIRA. Egyptský prezident Abdal Fattáh Sísí nariadil v sobotu vláde, aby prijala všetky potrebné opatrenia na ochranu kresťanov na nepokojnom Sinajskom polostrove.Prezident tak reagoval na vlnu útokov islamských militantov, pri ktorých za posledný mesiac v oblasti severosinajského mesta Aríš zahynulo už minimálne šesť kresťanov.Podľa egyptskej štátnej televízie kvôli týmto násilnostiam utieklo z domovov už viac ako 200 kresťanských obyvateľov egyptskej provincie Severný Sinaj, ktorí sa uchýlili do susednej provincie Ismáílíja.Podľa Sísího je potrebné zabrániť opakovaniu takýchto útokov, ktoré ohrozujú stabilitu a bezpečnosť Egypta a pomôcť utečencom pri návrate do pôvodných domovov.Pri jednom z posledných útokov z tohto týždňa islamskí militanti uniesli a zaživa upálili dvoch sinajských koptských kresťanov.Úrady tieto útoky pripisujú militantom zo sinajskej odnože extrémistickej organizácie Islamský štát. Džihádisti nedávno zverejnili video, v ktorom hrozia vlnou útokov na egyptských koptských kresťanov. Tí podľa militantov pomáhajú Západu v jeho vojne voči islamu.


Pri akcii proti detskému pornu a sexuálnemu zneužívaniu zatkli v USA stovky ľudí

Zamerali sa na podozrivých, ktorí vyrábali alebo vlastnili detskú pornografiu.

WASHINGTON. Takmer 1700 ľudí zatkli policajti po dvojmesačnej operácii v USA, zameranej proti podozrivým predátorom detí, oznámilo v utorok americké ministerstvo spravodlivosti. Oznámenie je zavŕšením celoštátneho vyšetrovania, ktoré vykonávali federálne, štátne a miestne policajné orgány po celej krajine. Prokurátori podľa tlačovej agentúry AP uviedli, že identifikovali vyše 300 ľudí podozrivých z výroby detskej pornografie alebo z páchania sexuálneho zneužívania, dokonca i detí. Vyšetrovacia operácia prezývaná "Zlomené srdce" sa uskutočnila v apríli a máji. Predstavitelia orgánov vyhlásili, že vyšetrili vyše 18 500 oznámení zločinov proti deťom. Minister spravodlivosti William Barr sa zaviazal, že "proti sexuálnym predátorom využije celú váhu zákona". Predstavitelia orgánov vysvetlili, že operácia sa zameriavala na podozrivých, ktorí vyrábali alebo vlastnili detskú pornografiu, ktorí sa snažili cez internet nalákať deti na sex, a cestovali do iných štátov alebo krajín, kde zneužívali deti či sa zapájali do obchodovania so sexom.


Narkobarón Guzmán sa sťažuje na podmienky v newyorskom väzení

El Chapo čelí obvineniam z pašovania drog, prania špinavých peňazí a z organizovania vrážd a únosov.

NEW YORK. Právnici mexického narkobaróna Joaquína Guzmána sa sťažujú na príliš tvrdé podmienky v newyorskom väzení, kde je zadržiavaný od januárového vydania do USA. Guzmán, známy pod prezývkou El Chapo (Krpec), v piatok predstúpil pred amerického federálneho sudcu v Brooklyne. Jeho právni zástupcovia namietali voči tomu, že ich klient musí tráviť 23 hodín denne v špeciálnom izolovanom oddelení väznice. Nemôže sa pritom stretávať so svojou družkou ani s mexickým advokátom. Brooklynský sudca si sťažnosti na podmienky Guzmánovej väzby vypočul, avšak odmietol sa touto otázkou zaoberať. Mexiko vydalo Guzmána na trestné stíhanie do USA 19. januára, teda deň pred inauguráciou nového amerického prezidenta Donalda Trumpa. Narkobarón čelí širokej škále obvinení z pašovania drog, prania špinavých peňazí a z organizovania vrážd a únosov; on sám akúkoľvek vinu popiera. Guzmán, šéf mocného drogového kartelu Sinaloa, je považovaný za jednu z najvýraznejších postáv mexického zločineckého podsvetia. Do rúk mexickej polície sa dostal už trikrát, avšak dva razy sa mu napriek prísnym bezpečnostným opatreniam podarilo ujsť. Naposledy ho zadržali vlani 8. januára v jeho rodnom štáte Sinaloa ležiacom na západnom pobreží Mexika.


Peking uvažuje o kúpe podielu v Saudi Aramco

Investícia do Saudi Aramco by utužila väzby s Rijádom, a tiež by umožnila Číne profitovať z rastúcich cien ropy.

PEKING. Čína uvažuje o tom, že kúpi v rámci prvotnej ponuky (IPO) podiel v saudskoarabskom ropnom koncerne Saudi Aramco v hodnote až 10 miliárd USD (9 miliárd eur). Čínske štátom vlastnené firmy a inštitúcie rokujú o tom, že by investovali do prvotnej ponuky akcií Saudi Aramco celkovo 5 miliárd až 10 miliárd USD. Saudská Arábia sa totiž snaží zabezpečiť prísľuby od spriatelených vlád, aby podporili rekordné IPO. Medzi záujemcami, ktorí rokujú o nákupe akcií v rámci IPO, je aj pekinský fond Silk Road Fund, uviedli zdroje, ktoré chceli zostať v anonymite. Pripojiť by sa mohli aj ďalšie čínske fondy a štátne firmy. Čínsky prezident Si Ťin-pching sa snaží zvýšiť politický vplyv Číny a oživiť staré obchodné trasy v rámci iniciatívy Novej hodvábnej cesty. Investícia do Saudi Aramco by utužila väzby so Saudskou Arábiou, a tiež by umožnila Číne profitovať z rastúcich cien ropy. O investícii do IPO saudskoarabského koncernu v uplynulých mesiacoch rokovali aj čínska štátna ropná spoločnosť Sinopec Group rovnako ako štátny investičný fond China Investment Corp., uviedli zdroje. Koľko nakoniec investuje každá z firiem, bude závisieť od čínskej vlády. (1 EUR = 1,1090 USD)


Kužmová končí v New Yorku už v prvom kole, nestačila na Muchovú

Slovenská tenistka prehrala v dvoch setoch.

Karolína Muchová (10-ČR) - Viktória Kužmová (SR) 7:5, 6:2 NEW YORK. Slovenská tenistka Viktória Kužmová vypadla už v prvom kole dvojhry na turnaji WTA v New Yorku. V pondelok nestačila na desiatu nasadenú Češku Karolínu Muchovú, s ktorou prehrala za 71 minút v dvoch setoch 5:7 a 2:6.


Trump odvolal ministerku spravodlivosti, neobhájila jeho dekrét

Yatesová vyhlásila, že si nie je istá legálnosťou Trumpovho dekrétu.

WASHINGTON. Americký prezident Donald Trump v pondelok odvolal úradujúcu ministerku spravodlivosti Sally Yatesovú. Oznámilo to tlačové oddelenie Bieleho domu s tým, že vedením rezortu je dočasne poverený Dana James Boente, ktorý pôsobí na okresnom súde vo Virgínii. Stalo sa tak krátko po tom, čo Yatesová oznámila, že nariadila právnikom ministerstva, aby na súdoch neobhajovali prezidentovo nariadenie zakazujúce občanom siedmich moslimských krajín vstup na územie USA. Takisto vyhlásila, že si nie je istá legálnosťou Trumpovho dekrétu. Biely dom vo svojom vyhlásení podľa agentúry AP uviedol, že Yatesová "sa spreneverila ministerstvu spravodlivosti tým, že odmietla presadiť právny poriadok určený na ochranu občanov Spojených štátov". Televízia CNN informovala, že krátko po zverejnení Trumpovho rozhodnutia Boente zložil slávnostný sľub. Yatesovú vymenoval Trumpov predchodca Barack Obama v roku 2015 za námestníčku ministra spravodlivosti. Nová administratíva ju požiadala, aby zostala vo funkcii dovtedy, kým Senát nepotvrdí v ministerskej funkcii Trumpovho nominanta Jeffa Sessionsa. Trump v pondelok odvolal z funkcie aj riaditeľa Amerického colného a imigračného úradu (ICE) Daniela Ragsdala a na jeho miesto vymenoval Thomasa Homana, ktorý mal na úrade od roku 2013 na starosti identifikáciu, zadržanie a deportáciu nelegálnych migrantov. Oznámil to minister pre vnútornú bezpečnosť John Kelly, pod ktorého rezort úrad spadá. Kelly neuviedol dôvody tejto výmeny. Vo vyhlásení pre médiá okrem iného vyjadril nádej, že Homan pomôže "zaistiť, aby boli naše imigračné zákony vo vnútrozemí Spojených štátov presadzované dôsledne v súlade s národným záujmom". Minister zároveň pripomenul, že Homan pôsobil v newyorskej polícii a pohraničnej stráži a má takmer 30-ročné skúsenosti s problematikou migrantov. Denník Washington Post napísal, že Ragsdale ICE neopúšťa, ale sa vracia na svoje pôvodné miesto zástupcu riaditeľa. Ragsdale sa stal šéfom ICE v máji 2012 počas úradovania demokratického prezidenta Baracka Obamu. Vo funkcii zostal aj v prechodnom období, keď moc začal postupne preberať Obamov republikánsky nástupca Donald Trump. Trump v piatok na 120 dní pozastavil americký program prijímania utečencov. Občania Iraku, Sýrie, Iránu, Sudánu, Líbye, Somálska a Jemenu nebudú môcť 90 dní cestovať do USA. Trumpovo nariadenie je najprísnejšie voči Sýrčanom - na neurčitý čas zakázal vstup do USA každému z tejto krajiny, vrátane ľudí utekajúcich pred občianskou vojnou. Nariadenie o dočasnom obmedzení migrácie zo siedmich štátov už súdne napadli v štátoch Virgínia, New York, Massachusetts, Washington a Kalifornia.


Vianočné trhy chystá magistrát už od polovice júla

Stánky na trhy začnú stavať už na budúci týždeň. Trhy potrvajú od 24. novembra a skončia sa dva dni pred Štedrým dňom

BRATISLAVA. Sto stánkov s cigánskou pečienkou, medovinou či malými darčekmi. Hlavné mesto sa už od polovice júla pripravuje na vianočné trhy. Začnú sa 24. novembra a skončia dva dni pred Štedrým dňom – 22. decembra. „Na tohtoročných vianočných trhoch sa okrem obľúbených stánkov s občerstvením objavia aj stánky s lahôdkami na domov, s vianočnými darčekmi a pre charitu,“ informovala Veronika Šafáriková z magistrátu hlavného mesta. S prípravami začalo mesto ešte v lete – vyhlásením výberového konania na prenájom vianočných stánkov na Hlavnom a Františkánskom námestí. Záujemcovia sa museli prihlásiť do polovice septembra. „Svoje ponuky posielali na druh stánku s vlastnou záväznou ponukou s výškou nájomného za celé obdobie, ako aj druh predávaného sortimentu a ďalšie náležitosti,“ spresnila Šafáriková. Minimálna cena za prenájom stánku s občerstvením na Hlavnom námestí je od tritisíc do 10-tisíc eur na celé trhy. Prenájom stánkov, kde sa budú predávať lahôdky na domov alebo drobné darčeky, je od 750 eur. „Počas minuloročných vianočných trhov bolo uzatvorených 116 nájomných zmlúv, príjmy tvorili 700-tisíc eur,“ dodala Šafáriková. Vianočný stromček na Hlavnom námestí by mal byť osadený v týchto dňoch. Rozsvecuje sa tradične pri otváraní trhov. „Čo sa týka stánkov na Vianočných trhoch 2017, tie sa začnú stavať 7. až 8. novembra 2017,“ informovali z magistrátu. Náklady na vianočnú výzdobu, teda osvetlenie bratislavských ulíc, by mali vyjsť do stotisíc eur. Stánky na Hviezdoslavovom námestí má pod palcom Staré Mesto. Vlastné menšie trhy a podujatia počas adventu organizujú aj jednotlivé mestské časti. Vianočné trhy na Slovensku nemajú stáročnú tradíciu. Podobne ako zvyk zdobiť vianočný stromček majú pôvod v Nemecku. Príležitosť na stretnutie s priateľmi mali Bratislavčania v predvianočnej atmosfére prvý raz pred 24 rokmi. Mesto pripravilo prvé trhy v roku 1993. Tradíciu „odkukalo“ od nemeckých miest, kde sa vianočné trhy organizovali už stáročia – od 13. či 14. storočia. Nebola to však spoločenská príležitosť, kde sa stretli priatelia a známi, pripili si vareným vínom a zjedli namastenú lokšu či cigánsku pečienku. V Nemecku a Rakúsku slúžili vianočné trhy na zásobenie sa potravinami a teplým oblečením. Podľa wikipédie sa tradičné viedenské vianočné trhy konali prvýkrát v roku 1294, v Nemecku patria medzi najstaršie trhy mníchovské a drážďanské. V Bratislave sa trhy konajú na mieste, kde od 14. storočia fungovalo centrálne trhovisko – na Hlavnom námestí. Privilégiá mesta umožňovali organizovať trh raz do týždňa – v stredu. Okrem toho sa tu konávali výročné trhy. Trhy sa v 19. storočí podľa historika Štefana Hočíka presunuli za mestské opevnenie – čiže na dnešné námestie SNP a na Hlavnom námestí bol vybudovaný park. „Trhovisko“ v novej podobe sa sem vrátilo až pred 24 rokmi, keď začal magistrát s organizáciou vianočných trhov. Vianočný stromček radnica umiestnila tam, kde v stredoveku stávala podľa Holčíka šibenica a neskôr stĺp hanby.


Chemická skládka vo Vrakuni ovplyvní aj ceny nehnuteľností

Ceny nehnuteľností po správach o kontaminácii podzemných vôd môžu klesnúť až o desať percent.

BRATISLAVA. Správy o kontaminácii podzemných vôd z bývalej skládky Chemických závodov Juraja Dimitrova v bratislavskej Vrakuni ovplyvnia aj rozhodovanie pri nákupe nehnuteľností a zároveň môžu znížiť ich cenu. Tvrdí to Realitná únia SR, najväčšie združenie realitných kancelárií a maklérov na Slovenku. Ceny nehnuteľností v zasiahnutých oblastiach môžu podľa jej odhadu klesnúť až o desať percent. Ak nie je možné, vodu v studniach používať ani ako závlahovú, bude cena takýchto nehnuteľností podľa únie klesať z dôvodu nižšieho záujmu kupujúcich. "Hoci je napojenie domu na verejný vodovod štandardom, ak dom získava vodu výlučne studňou, jeho cena môže klesnúť. Pokles cien môže výraznejšie podporiť aj neuvážená snaha viacerých súčasných vlastníkov nehnuteľnosti rýchlo predať, čím by sa na realitnom trhu zvýšila ponuka," vysvetlila. V prípade predaja bytov, do ktorých je privádzaná bezchybná voda verejným vodovodom, by ekologický problém nemal mať podľa Realitnej únie SR výraznejší vplyv. "Nemožno úplne vylúčiť, že zlý chýr o lokalite môže aj v ich prípade viesť k nižšiemu záujmu o kúpu. Celkovo sa problém týka aj novostavieb či projektov 'z papiera'," podotkla únia. Tento stav má trvať dovtedy, kým sa ekologický problém nevyrieši a verejná mienka sa nenapraví. Realitná únia SR tvrdí, že ak budú realizované plány sanácie skládky, v dlhodobom horizonte sa ceny znova štandardizujú, aj keď s časovým omeškaním. "Vyčísliť mieru možného poklesu cien nehnuteľností v dohľadnej dobe je ťažko s určitosťou povedať, no podľa nášho odhadu môže ísť aj o desaťpercentný pokles. Rýchlosť a efektívnosť riešenia vzniknutej situácie bude mať teda priamy vplyv na ceny v zasiahnutej lokalite," vysvetlila únia. Vzniknutá situácia je ale vhodnou príležitosťou pre investorov, ktorí by dokázali nehnuteľnosti v momentálne ohrozených oblastiach získať za výhodnejšiu cenu. Realitná únia SR podotýka, že charakter ekologickej hrozby, význam Žitného ostrova a lokality či silný verejný záujem, bude zrejme viesť k efektívnemu konaniu zodpovedných orgánov. "Dôvera v budúce riešenia by preto mala prevládnuť nad rozhodnutiami a stratami, ktoré môžu nastať z unáhleného predaja," skonštatovala. Ministerstvo životného prostredia koncom minulého týždňa informovalo, že zdroje pitnej vody na Žitnom ostrove nie sú nateraz ohrozené kontaminovanou podzemnou vodou z tejto skládky. Kontaminačným mrakom sú zasiahnuté bratislavské mestské časti Vrakuňa, Podunajské Biskupice a Ružinov. Voda zo studní v týchto lokalitách nie je preto vhodná na pitie, umývanie, kúpanie či polievanie. Ministerstvo už spustilo verejné obstarávanie na sanáciu skládky. Použiť sa má metóda enkapsulácie, ktorou sa jej obsah zaizoluje od okolitého prostredia.


Skutok nie je trestným činom. Zastavili stíhanie pre reči o Paškovi v kauze CT

Bývalý predseda Národnej rady SR P. Paška v novembi 2014 podal trestné oznámenie na trojicu lídrov opozičných strán za výroky na jeho adresu v kauze piešťanského CT

BRATISLAVA. Trestné stíhanie vo veci pre prečin ohovárania, ktoré začala polícia na základe trestného oznámenie bývalého predsedu Národnej rady SR Pavla Pašku pre vyjadrenia na jeho adresu v kauze pieštanského CT, bolo zastavené. Agentúre SITA to potvrdil hovorca prokuratúry v Bratislave Michal Šúrek. Upresnil, že vyšetrovateľ Odboru kriminálnej polície Okresného riaditeľstva Policajného zboru Bratislava I v auguste zastavil trestné stíhanie, lebo skutok nie je trestným činom a nie je dôvod na postúpenie veci. Prokurátor Okresnej prokuratúry Bratislava I uznesením z 19. októbra zamietol sťažnosť Pavla Pašku podanú proti uzneseniu policajta ako nedôvodnú, doplnil Šúrek. Pavol Paška podal v novembri 2014 trestné oznámenie na europoslanca a predsedu strany Sloboda a Solidarita (SaS) Richarda Sulíka, poslanca a predsedu hnutia Obyčajní ľudia a nezávislé osobnosti (OĽaNO) Igora Matoviča a vtedajšieho poslanca a predsedu hnutia NOVA Daniela Lipšica pre trestný čin ohovárania a krivého obvinenia. Politici Pašku spájali s kauzou sporného nákupu CT a so spoločnosťou Medical Group, ktorá vyhrala tender na dodávku prístroja. Paška vtedy tvrdil, že za 13 rokov po jeho odchode z firmy Medical Group SK sa v tejto spoločnosti viackrát zmenili akcionári a na jej činnosť nemá absolútne žiadny dosah. Pre kauzu nákupu CT rezignovali na svoje funkcie po výzve premiéra Roberta Fica ministerka zdravotníctva Zuzana Zvolenská a podpredsedníčka parlamentu a predsedníčka dozornej rady piešťanskej nemocnice Renáta Zmajkovičová. Opozícia pre kauzu iniciovala mimoriadnu schôdzu parlamentu s cieľom odvolať premiéra Fica z funkcie, ktorá bola neúspešná. Opozícia mala v pláne odvolať aj Pašku z funkcie predsedu parlamentu, táto schôdza sa však nekonala, keďže ju vládny Smer zablokoval. Paška nakoniec nečakane sám odstúpil z funkcie predsedu parlamentu a vzdal sa aj poslaneckého mandátu. Odôvodnil to tým, že útoky pre kauzu piešťanského CT na jeho osobu postihli aj jeho rodinu. Samotný nákup CT polícia naďalej vyšetruje.


Turecká centrálna banka sa snaží zastaviť pád domácej meny

Turecká menová rada použije všetky nástroje, aby zastavila pád líry.

ANKARA. Turecká centrálna banka v snahe zastaviť pád líry, ktorej kurz klesol na rekordné minimá, zvýšila jednu zo svojich kľúčových sadzieb. Centrálna banka po mimoriadnom zasadnutí menovej rady zdvihla sadzbu Late Liquidity Window Rate o tristo bázických bodov na 16,5 percenta. Túto sadzbu účtuje centrálna banka ako veriteľ poslednej inštancie pri pôžičkách finančným inštitútom, ktoré na konci dňa potrebujú dočasnú likviditu. Ostatné sadzby zostali nezmenené. Menová rada označila krok za výrazné sprísnenie menovej politiky. Dodala, že je pripravená pokračovať a použije všetky nástroje, aby zastavila pád líry. Turecká líra sa v stredu opäť dostala pod veľký tlak a jej kurz voči doláru aj euru padol na rekordné minimá, keď na vrchole oslabila až o 5,5 percenta. Po zvýšení sadzby kurz líry vzrástol o 0,7 percenta na 4,6367 líry za dolár. Centrálna banka zasiahla po troch týždňoch turbulencií na tureckom devízovom trhu. Turecký prezident Recep Tayyip Erdogan, ktorý sa bude snažiť v júni o znovuzvolenie a s najväčšou pravdepodobnosťou sa mu to aj podarí, požaduje nižšie úrokové sadzby. Jeho vyjadrenia sú aj jedným z hlavných dôvodov oslabovania meny.


Podnikové zásoby v Spojených štátoch v novembri nečakane klesli

WASHINGNTON. Podnikové zásoby v USA vlani v novembri nečakane klesli. Podnikové zásoby sa v novembri znížili o 0,1 percenta po náraste o 0,6 percenta v októbri, uviedlo americké ministerstvo obchodu v správa zverejnenej s oneskorením pre čiastočné uzavretie (shutdown) federálnych úradov. Ekonómovia počítali so zvýšením zásob o 0,3 percenta. Maloobchodné zásoby v novembri padli o 0,4 percenta po zvýšení o 0,8 percenta v októbri. Zásoby výrobcov klesli o 0,1 percenta a veľkoobchodné zásoby o 0,3 percenta. Podnikové tržby sa v novembri znížili o 0,3 percenta. V októbri stúpli o 0,1 percenta. Tržby výrobcov rovnako ako veľkoobchodníkov padli o 0,6 percenta, tržby maloobchodníkov sa, naopak, zvýšili o 0,2 percenta.


Kanadský premiér: CETA ľuďom zlepší život

Justin Trudeau vyjadril rešpekt Európskej únii a hodnotám, ktoré zastáva.

BRUSEL / ŠTRASBURG.Obchodná dohoda CETA medzi Úniou a Kanadou ľuďom zlepší život a ukáže im, že obchod môže byť prínosný pre všetkých, vyhlásil na pôde Európskeho parlamentu (EP) v Štrasburgu kanadský premiér Justin Trudeau. V emotívnom prejave vyjadril rešpekt Európskej únii a hodnotám, ktoré zastáva. „Je pre mňa cťou vystúpiť ako prvý kanadský premiér na pôde EP,“ otvoril svoj prejav Trudeau. Úniu označil za ukážkový príklad mierovej spolupráce a pripomenul, že s ňou Kanada zdieľa hodnoty ako bezpečnosť, mier, spravodlivosť, boj proti klimatickým zmenám a práva žien. Práve vďaka spoločným hodnotám sú podľa neho kanadsko-európske vzťahy silné. „Som si istý, že vďaka tejto dohode sa zlepší život našich občanov,“ okomentoval CETA kanadský premiér. Vyjadril názor, že CETA bude prínosná pre všetkých ľudí aj firmy, nie len pre úzku skupinu vyvolených. "Ľudia, ktorých zastupujeme, budú podporovať obchod, ak im prinesie viac a lepšie platenej práce," vyhlásil Trudeau. EP v stredu ratifikoval Komplexnú hospodársku a obchodnú dohodu s Kanadou, známu pod skratkou CETA. Otvoril tým cestu k predbežnému uplatňovaniu dohody už od marca. CETA vojde definitívne do platnosti po ratifikácii v 38 národných a regionálnych parlamentoch členských štátov EÚ.


Chačanov sa postaral o senzáciu, zdolal Djokoviča a vyhral turnaj v Paríži

(dotácia 5 444 985 eur, tvrdý povrch v hale) Karen Chačanov (Rus.) - Novak Djokovič (2-Srb.) 7:5, 6:4 PARÍŽ. Ruský tenista Karen Chačanov senzačne vyhral turnaj ATP Masters 1000 v Paríži. V nedeľňajšom finále ako nenasadený hráč zdolal dvojku podujatia Srba Novaka Djokoviča 7:5 a 6:4. Je to preňho premiérový triumf na podujatí takéhoto rangu. Celkovo zaznamenal štvrtý titul vo dvojhre v kariére na profiokruhu. "Ukončiť takto sezónu, to je splnený sen. Som nesmierne šťastný, prvé takéto veľké finále a hneď triumf," povedal víťaz, ktorý v roku 2016 vyhral turnaj v čínskom Čcheng-tu a v tomto roku aj podujatia v Marseille a Moskve. Chačanov sa v pondelok posunie z 18. na 12. pozíciu vo svetovom rebríčku. Dvadsaťdvaročný Rus ukončil Djokovičovu sériu 22 víťazných duelov. Zverenec slovenského trénera Mariána Vajdu mohol v Paríži vyrovnať rekord Španiela Rafaela Nadala v počte 33 triumfov na podujatiach Masters. Na 74. turnajové víťazstvo si však bude musieť počkať najmenej do koncoročného turnaja ATP Finals v Londýne. "Karen odohral veľký zápas a zaslúži si túto trofej. Som si istý, že od neho v budúcnosti ešte uvidíme takéto skvelé predstavenia," chválil Djokovič. "Ja som spokojný, že som sa dostal tu v Paríži až do finále, pretože som sa v tomto týždni necítil až tak dobre." V prvom sete stratil ako prvý podanie Chačanov na 1:3, hneď si ho ale vzal späť. Set sa zlomil v jedenástej hre, kde Djokovič opäť stratil podanie a Rus potom esom využil prvý setbol. V druhom sete prerazil Chačanov súperovi podanie v treťom geme a set aj zápas už doviedol do senzačného víťazstva. Tridsaťjedenročný Djokovič aj napriek prehre v pondelok na poste svetovej jednotky vystrieda Rafaela Nadala. Španiel sa z turnaja odhlásil pre problémy s brušným svalstvom. Marcel Granollers-Pujol, Rajeev Ram (Šp./USA) - Jean-Julien Rojer, Horia Tecau (Hol./Rum.) 6:4, 6:4


Tisícky dôchodcov protestovali v Sarajeve, chcú vyššie penzie

Priemerný dôchodok je tam momentálne v prepočte 186 eur.

SARAJEVO. Tisícky dôchodcov demonštrovali v stredu pred sídlom vlády bosniansko-chorvátskej federácie v hlavnom meste Bosny a Hercegoviny Sarajeve za zvýšenie penzií a schválenie nového dôchodkového zákona. Vláda riadiaca spomínanú federáciu požiadavky dôchodcov odmieta s tým, že finančné prostriedky na zvýšenie penzií nemá. Dôchodcovia žiadajú zvýšenie penzií o desať percent pre osoby, ktoré odišli do dôchodku pred rokom 1998. Priemerný dôchodok tam momentálne činí v prepočte 186 eur. Podľa analýz mimovládnych centier sú dôchodkové fondy nielen v bosniansko-chorvátskej federácii, ale aj Republike Srbskej prázdne, a to predovšetkým v súvislosti s nezaplatenými odvodmi rôznych subjektov. Dlhy sa pohybujú vraj na úrovni stoviek miliónov tamojších konvertibilných mariek (KM).


ÚRSO vlani zistil najviac porušení zákona u elektroenergetikov

Regulačný úrad uložil regulovaným subjektom vrátiť odberateľom elektriny a tepla finančné prostriedky vo výške 171 622 eur.

BRATISLAVA.  Ani v minulom roku sa energetické spoločnosti nevyhli porušovaniu pravidiel. Ako uviedol pre portál vEnergetike.sk hovorca Úradu pre reguláciu sieťových odvetví Radoslav Igaz, za svoje chyby budú musieť spoločnosti vracať svojim odberateľom peniaze. „Úrad uložil regulovaným subjektom vrátiť odberateľom elektriny a tepla finančné prostriedky, ktoré predstavovali rozdiel medzi uplatnenou cenou a cenou, ktorá mala byť uplatnená podľa platných predpisov v celkovej výške 171 622 eur,“ dodal Igaz s tým, že odberatelia elektriny dostanú naspäť vyše 57 tisíc eur a odberatelia tepla viac ako 114 tisíc eur. Najviac porušení zákona zistili kontrolóri regulačného úradu v spoločnostiach pôsobiacich v elektroenergetike. „Najčastejším porušením zákona o regulácii zo strany elektroenergetických a plynárenských podnikov bolo nevykonávanie regulovanej činnosti v súlade s právoplatným rozhodnutím úradu a nedodržanie cenovej regulácie podľa všeobecne záväzného právneho predpisu vydaného úradom a teda nedodržanie či už cenového rozhodnutia, alebo obchodných podmienok schválených úradom,“ doplnil Igaz. Druhým najčastejšie sa vyskytujúcim porušením bolo podľa neho porušenie povinností zakotvených v pravidlách trhu. Teplárenské spoločnosti najčastejšie porušili pravidlá o regulácii pri povinnosti zúčtovania neoprávnených nákladov zahrnutých vo variabilnej alebo fixnej zložke maximálnej ceny tepla v súlade s platnou cenovou vyhláškou úradu. „Zo strany vodárenských subjektov dochádzalo najviac k porušovaniu povinnosti pri predkladaní pravdivých a úplných informácii a údajov úradu,“ dodal Igaz.V minulom roku vydal regulačný úrad 172 rozhodnutí o uložení pokuty v celkovej výške 349 350 eur. Najväčšiu pokutu dostala spoločnosť Slovakia Energia. „Táto spoločnosť dostala pokutu 100 tisíc eur za celkovo 15 rôznych druhov správnych deliktov, ktoré sa týkali včasného nedoručovania konečného vyúčtovania platieb, nevracania preplatkov, chýbajúcich informácií o vyhodnotení štandardov kvality a neuhrádzania kompenzácií poškodeným, nezasielania akceptačných listov pri zmene dodávateľa,“ konštatoval Igaz.Úrad pre reguláciu sieťových odvetví v minulom roku vykonal v regulovaných subjektoch celkovo 74 kontrol. Z toho bolo 39 kontrol v elektroenergetických firmách, 16 v plynárenských, 45 v teplárenských a 8 vo vodárenských podnikoch. „V jednom regulovanom subjekte sa v rámci jednej kontroly kontrolovalo viacero komodít - elektrina, plyn, teplo, voda,“ uzavrel Igaz.


Premiéri Grécka, Bulharska a Rumunska podporujú vstup Srbska do EÚ

BELEHRAD. Premiéri Grécka, Bulharska a Rumunska podporujú Srbsko vo vstupe do Európskej únie. Podľa nich tento krok upevní stabilitu na Balkáne. Zástupcovia krajín sa počas sobotňajšieho stretnutia v Belehrade dohodli na spoločnej podpore v oblastiach obchodu, energií a dopravy. Grécky premiér Alexis Tsipras vyhlásil, že "Srbsko by už nemalo byť mimo európskej rodiny". Dodal, že krajiny musia spolupracovať a presadzovať mier a stabilitu na Balkáne. Rovnaký postoj zastáva aj bulharský premiér Bojko Borisov. Srbsko chce naďalej udržiavať pevné vzťahy so svojím spojencom, ktorým je Rusko. Prezident Aleksandar Vučič uviedol, že jeho krajina je na "ceste Európskej únie", no Rusko je stále ich priateľom.


Británia a Nemecko žiadajú Irán, aby neporušoval jadrovú dohodu

Vinu za súčasné napätie pripisuje Irán Spojeným štátom.

LONDÝN, BERLÍN. Diplomacie Spojeného kráľovstva a Nemecka vyzvali v nedeľu Irán, aby zastavil a zvrátil svoje plány na ďalšie porušenie medzinárodnej jadrovej dohody z roku 2015. Informovali o tom agentúry AFP a Reuters. Irán v nedeľu vyhlásil, že poruší podmienky jadrovej dohody z roku 2015 a začne s obohacovaním uránu nad rámec limitu stanoveného v danom dokumente. Teherán taktiež pohrozil, že od dohody do 60 dní odstúpi. Medzinárodná dohoda, oficiálne označovaná ako Spoločný komplexný akčný plán (JCPOA), zaväzuje Teherán k výraznému obmedzeniu jeho jadrových kapacít výmenou za zrušenie medzinárodných ekonomických sankcií. Irán dohodu uzavrel so Spojenými štátmi, Ruskom, Čínou, Francúzskom, Britániou, Nemeckom a EÚ. "Zatiaľ čo Spojené kráľovstvo ostáva dohode plne zaviazané, Irán musí okamžite zastaviť a zvrátiť všetky činnosti, ktoré nie sú v súlade s jeho záväzkami," píše sa v reakcii britského ministerstva zahraničných vecí. Londýn dodal, že ďalšie kroky v rámci podmienok dohody koordinuje s ostatnými účastníkmi JCPOA. Berlín rovnako v nedeľu apeloval na Teherán, aby prestal podnikať opatrenia, ktoré by podkopávali dohodu o nešírení jadrových zbraní. "Oznámenie Iránu, že začal obohacovať urán za hranicu 3,67 percenta, nás mimoriadne znepokojilo," uviedol hovorca nemeckého ministerstva zahraničných vecí. "Dôrazne naliehame na Irán, aby zastavil a zvrátil všetky činnosti, ktoré nie sú v súlade s jeho záväzkami." Hovorca nemeckej diplomacie dodal, že Berlín je v kontakte s ďalšími európskymi signatármi tejto dohody - Britániou a Francúzskom - a o ďalšom postupe sa rozhodujú spoločne. Vinu za súčasné napätie pripisuje Irán Spojeným štátom, ktoré pod vedením súčasného prezidenta Donalda Trumpa od dohody vlani odstúpili a uvalili na Teherán sériu sankcií.


Na Špitálskej začnú jazdiť vo štvrtok električky

Zastávka pri dvoch levoch bude zatiaľ chýbať. Od Amerického námestia bude najbližšia zastávka smerom do centra mesta na Kamennom námestí, respektíve na Námestí SNP.

STARÉ MESTO. Takmer po pol roku sa do centra mesta opäť vrátia električky. Nové koľaje na Špitálskej ulici sú totiž skolaudované a Dopravný podnik naplánoval na štvrtok 21. decembra spustenie električkovej premávky. Aj keď sa električky na Špitálsku vrátia ešte pred Vianocami, na trati bude chýbať zastávka smerom do centra mesta. Zatiaľ čo zastávka Mariánska v smere na Americké námestie zostáva na svojom mieste, tá spred dvoch levov sa mala presunúť pred ministerstvo práce. Pre sťažnosti Staromešťanov, že by nemali ako jazdiť do vnútrobloku ich domu a z neho, však od zámeru upustili. Pôvodnú zastávku pri dvoch levoch stavebníci podľa projektu pri výmene koľají ešte na začiatku zbúrali. V súčasnosti sa uvažuje o tom, že by zastávku oproti krajskému policajnému riaditeľstvu postavili nanovo. Musia ju však najprv naprojektovať a dať schváliť, čo nejaký čas potrvá. V praxi to znamená, že od Amerického námestia bude najbližšia zastávka smerom do centra mesta na Kamennom námestí, respektíve na Námestí SNP, v závislosti od linky. Tie sú od seba vzdialené približne 700 metrov. S opravou električkovej trate začal bratislavský dopravca v auguste. Vymenil na nej koľaje, ktoré majú antivibračné a protihlukové prvky, a asfalt. Ten však pribudol nielen medzi koľajami, ale aj v jazdných pruhoch pre autá v oboch smeroch.Pôvodne mala byť rekonštrukcia trate na Špitálskej hotová do konca októbra, neskôr do polovice novembra. Pretiahla sa, pretože stavebné práce na trati začiatkom septembra zhruba na dva týždne zastavili. Ministerstvo dopravy totiž rozhodlo, že stavba nie je povolená. Druhým dôvodom, prečo sa oprava trate predĺžila, je práve spomínaný problém s vybudovaním zastávky.


V Rwande vyšetrujú prezidentskú kandidátku pre falšovanie a daňové úniky

Diane Rwigara mala predložiť pred voľbami podpisy ľudí, ktorí boli mŕtvi.

KIGALI. Polícia v Rwande vyšetruje prezidentskú kandidátku Diane Rwigara pre falšovanie a daňové úniky. Theos Badege, hovorca polície, ktorá v utorok prehľadala dom podnikateľky v meste Kigali, uviedol, že je podozrivá z falšovania podpisov potrebných na prezidentskú kandidatúru. Úrady zároveň vyšetrujú aj obchody spojené s jej rodinou pre daňové úniky. Badege takisto povedal, že vyšetrovanie stále pokračuje a podozrivá nie je vo väzbe. Rwigara sa k prípadu zatiaľ nevyjadrila, no predtým povedala, že sa stala terčom pre jej kritiku súčasného prezidenta, ktorým sa stal 4. augusta vďaka 98 percentám hlasov Paul Kagame. Podnikateľku diskvalifikovali ako kandidátku, pretože sa jej údajne pred voľbami nepodarilo zozbierať dostatok podpisov. Rwigara pritom podľa volebnej komisie predložila aj podpisy ľudí, ktorí boli mŕtvi alebo tých, ktorí patrili ku konkurenčnej politickej strane. Aktivistka je dcérou magnáta Assinapola Rwigaru, ktorý zomrel v roku 2015 pri dopravnej nehode a bol odporcom súčasného prezidenta.


Smerický Senát potvrdil Craftovú ako veľvyslankyňu Spojených štátov pri OSN

Demokrati Trumpovu nominantku kritizovali.

WASHINGTON. Americký Senát potvrdil v stredu Kelly Craftovú ako veľvyslankyňu Spojených štátov pri Organizácii Spojených národov (OSN). Stalo sa tak aj napriek nesúhlasu demokratov, ktorí kritizovali nominantku prezidenta Donalda Trumpa ako neskúsenú na tento post. Craftová je dlhoročnou aktivistkou Republikánskej strany zo štátu Kentucky a spolu s manželom darovali milióny dolárov republikánskym politickým kandidátom. Senát ju odsúhlasil pomerom hlasov 56-34, čím sa končí obdobie siedmich mesiacov, keď USA nemali vo svetovej organizácii stáleho veľvyslanca. Nomináciu Craftovej, ktorá od konca októbra 2017 pôsobí ako veľvyslankyňa USA v Kanade, oznámil Trump neoficiálne ešte vo februári s tým, že by vo funkcii mala nahradiť Nikki Haleyovú. Tá zo svojho postu odišla na vlastnú žiadosť k 31. decembru 2018. Craftová bola veľvyslankyňou USA v Kanade v čase, keď sa vzťahy medzi oboma krajinami prudko zhoršili. Prezident Trump totiž vlani označil kanadského premiéra Justina Trudeaua za slabého a nečestného, čo boli slová, ktoré podľa agentúry AP Kanaďanov šokovali. Craftová sa zaviazala, že nadviaže na úsilie Haleyovej o reformu OSN.


V mýtnom domčeku plánujú múzeum

Samospráva plánuje vybudovať a prevádzkovať Múzeum Viedenskej električky a Starého mosta.

STARÉ MESTO. V Mýtnom domčeku pri bratislavskom Starom moste má v pláne mestská časť Staré Mesto vybudovať a prevádzkovať Múzeum Viedenskej električky a Starého mosta. Tento zámer podporili aj poslanci hlavného mesta, ktorí mestskej časti koncom júna schválili prenájom tohto objektu mesta na neurčitý čas za symbolické euro na rok. Hoci mesto len prednedávnom obnovilo fasádu domčeka, Staré Mesto bude doň musieť ešte zainvestovať ďalšie financie. "Rekonštrukcia stavby Mýtneho domčeka je nevyhnutná, nakoľko bez nej ju nie je možné užívať, a je na ňu potrebné vynaložiť nemalé finančné prostriedky," píše sa v materiáli, o ktorom rokovali poslanci. Staré Mesto sa v júni minulého roka obrátilo na magistrát so žiadosťou o zverenie stavby Mýtneho domčeka na účely zriadenia stálej expozície o histórii Starého mosta a Viedenskej električky. Po komunikácii s magistrátom vo februári tohto roka požiadala mestská časť už o dlhodobý nájom Mýtneho domčeka s podmienkou jeho rekonštrukcie. Potom spresnila svoj zámer vybudovať múzeum aj plán investovať do obnovy objektu. "Výška investície a rozsah rekonštrukcie budú zrejmé z projektu, ktorý je možné dať vypracovať potom, čo mestská časť Staré Mesto bude mať majetkovoprávny vzťah k objektu," spresnili v materiáli. Plány s rekonštrukciou a využitím Mýtneho domčeka sú dlhodobé. Naposledy minulý rok v apríli mestskí poslanci odsúhlasili prenájom objektu Finančnému riaditeľstvu SR na päť rokov za 100 eur ročne s cieľom zriadenia stálej expozície colníctva a finančnej správy. Podmienkou bola tiež rekonštrukcia domčeka za minimálne 100.000 eur. Finančné riaditeľstvo napokon nájomnú zmluvu nepodpísalo, pretože podrobnou obhliadkou objektu zistilo, že náklady na jeho rekonštrukciu niekoľkonásobne presiahnu pôvodne odhadovanú sumu 100.000 eur. Obnova mala pritom pozostávať z výmeny strechy, opravy okien, omietky či dlažby a sanácie proti vlhkosti. V Mýtnom domčeku už bolo od mája 2012 prevádzkované Múzeum colníctva, ktoré od júla 2014 prešlo pod správu Finančného riaditeľstva SR. Činnosť múzea bola ale pozastavená z dôvodu rekonštrukcie bratislavského Starého mosta. V rokoch 2014-2015 riaditeľstvo opakovane podávalo na magistrát hlavného mesta žiadosť o prenájom Mýtneho domčeka. Koncom augusta 2015 mestu prišla žiadosť o prenájom Mýtneho domčeka aj od občianskeho združenia Petržalský okrášľovací spolok na účely vybudovania Múzea Starého mosta a Viedenskej električky. Mesto tvrdí, že pre vtedy prebiehajúcu rekonštrukciu Starého mosta nemohlo tieto žiadosti riešiť.


Summit Trumpa a Kima sa uskutoční 12. júna v Singapure

WAHINGTON. Summit amerického prezidenta Donalda Trumpa a severokórejského vodcu Kim Čong-una sa uskutoční 12. júna v Singapure. Informoval o tom Trump na Twitteri. Pôjde o vôbec prvé stretnutie úradujúceho šéfa Bieleho domu s najvyšším predstaviteľom KĽDR. "Veľmi očakávané stretnutie medzi Kim Čong-unom a mnou sa bude konať v Singapure 12. júna. Obaja sa pousilujeme, aby to bola skutočne výnimočná chvíľa pre svetový mier," uviedol šéf Bieleho domu. Vyjadril sa tak niekoľko hodín po tom, ako sa do vlasti vrátili zo Severnej Kórey traja Američania, ktorých táto komunistická krajina väznila. Ich prepustenie odstránilo podľa agentúry Jonhap poslednú prekážku pre nadchádzajúci summit, ktorý bude vôbec prvým stretnutím úradujúcich najvyšších predstaviteľov oboch krajín. Príslušní pracovníci administratívy dostali inštrukcie, aby pokračovali v príprave summitu v tomto juhoázijskom mestskom štáte. Konečné rozhodnutie je na Trumpovi, ktorý v stredu vyhlásil, že termín a lokalitu summitu oznámi do troch dní. Trump však vylúčil, že by sa stretnutie s Kimom mohlo konať v demilitarizovanej zóne ležiacej medzi oboma Kóreami. Jedinými dvoma lokalitami, ktoré americký prezident verejne zmienil, boli práve DMZ a Singapur. Mestský štát preferujú americkí činitelia pre jeho neutralitu a infraštruktúru. "Singapur je veľmi ceneným partnerom USA, je to dobrá voľba," povedal bývalý pracovník amerického rezortu diplomacie Mintaro Oba. Severokórejské médiá v stredu citovali Kima, ktorý uviedol, že schôdzka s Trumpom bude "historickým stretnutím" a "prvým krokom k presadzovaniu pozitívneho vývoja situácie na Kórejskom polostrove a k budovaniu budúcnosti". Správa prišla v rovnakom čase, ako Pchjongjang prepustil troch amerických väzňov, ktorí sa vo štvrtok vrátili do vlasti, kde ich privítal Trump, viceprezident Mike Pence a šéf americkej diplomacie Mike Pompeo. Severokórejský vodca vyhlásil, že väzňov prepustil po "oficiálnom návrhu", ktorý predložil Trump. "Chcem sa poďakovať Kim Čong-unovi. Myslím si, že chce svoju krajinu priviesť do skutočného sveta. Neverili sme, že k tomu niekedy príde, ale stalo sa," vyhlásil Trump, ktorého cituje denník The Guardian. Prepusteniu trojice mužov predchádzala Pompeova stredajšia jednodňová návšteva KĽDR, v rámci ktorej sa stretol s Kim Čong-unom. Trump označil mužov za rukojemníkov, zatiaľ čo americká vláda ich popísala ako obete politických intríg. Muži, z ktorých všetci sú kórejského pôvodu, boli v KĽDR obvinení z protištátnych aktivít. Dvoch tam zatkli pred približne rokom, jedného v roku 2015. Pred Pompeovým príchodom ich premiestnili z pracovného tábora do hotela v Pchjongjangu.


Nemocnica zamenila deti, rakúsky súd jej dal po 20 rokoch pokutu

Súd v meste Graz vymeral pokutu 90-tisíc eur.

VIEDEŇ. Rakúsky súd rozhodol o pokute 90 000 eur pre nemocnicu, ktorá pred vyše dvadsiatimi rokmi rodičom omylom zamenila bábätká. Chybu odhalili po tom, ako krvné testy 26-ročnej Doris Grünwaldovej preukázali, že nie je biologická dcéra svojich rodičov Evelin a Josefa Grünwaldovcov. Tí si ju však následne adoptovali. Skutočné dieťa Grünwaldovcov sa nenašlo. Súd v juhorakúskom meste Graz v pondelok rozhodol, že nemocnica nesie vinu za hrubú nedbanlivosť a nariadil jej zaplatiť pokutu žene aj manželskému páru, ktorý ju vychoval. Právnik rodiny Gunther Ledolter potvrdil rozhodnutie súdu a ďalšie detaily prípadu rakúskym médiám. Nemocnica sa plánuje odvolať.


Z Kazachstanu odštartovala raketa na Medzinárodnú vesmírnu stanicu

Traja kozmonauti majú na orbitálnej základni stráviť približne 5,5 mesiaca.

BAJKONUR. Z kozmodrómu Bajkonur v Kazachstane odštartovala v noci na stredu ruská kozmická loď Sojuz, ktorá vezie na Medzinárodnú vesmírnu stanicu (ISS) troch kozmonautov. Informovala o tom agentúra AP. Americkí astronauti Joe Acaba a Mark Vande Hei, ako aj ruský kozmonaut Alexander Misurkin majú na orbitálnej základni stráviť približne 5,5 mesiaca. Spojenie kozmickej lode Sojuz s Medzinárodnou vesmírnou stanicou sa očakáva v stredu okolo 05.30 h SELČ. Trojica nových kozmonautov zdvojnásobí súčasnú posádku ISS, ktorú tvoria Rus Sergej Riazanskij, americký astronaut Randy Bresnik a Talian Paolo Nespoli. Tí sú na ISS od konca júla.


Jadrová a čistá inflácia dosiahli zhodne hodnotu 1,3 percenta

V januári 2017 oproti decembru 2016 úhrnnú infláciu jadrová inflácia ovplyvnila 0,60 percentuálneho bodu.

BRATISLAVA. V januári 2017 miera medziročnej inflácie v úhrne dosiahla hodnotu 0,7 %. Jadrová inflácia a čistá inflácia dosiahli zhodne hodnotu 1,3 %. Informoval o tom dnes Štatistický úrad (ŠÚ) SR. V januári 2017 oproti decembru 2016 úhrnnú infláciu jadrová inflácia ovplyvnila 0,60 percentuálneho bodu (p. b.), regulované ceny úhrnnú infláciu ovplyvnili negatívne 0,28 p. b. a nepriame dane úhrnnú infláciu neovplyvnili. Ceny potravín jadrovú infláciu ovplyvnili 0,31 p. b., čistá inflácia jadrovú infláciu ovplyvnila 0,30 p. b.


SaS chce riešiť problematiku rómskych osád. Navrhuje integráciu aj sterilizácie

V rámci reformy prinášajú aj možnosť, ako sa v chudobe chrániť pred neželanými tehotenstvami.

BRATISLAVA. Strana Sloboda a Solidarita (SaS) má eminentný záujem na integrácii segregovaných rómskych spoločenstiev, a to pri maximálnom zachovaní ich kultúrnej identity. Uvádzajú to predseda strany Richard Sulík a tímlíderka SaS pre sociálne vylúčené spoločenstvá Lucia Ďuriš Nicholsonová v tlačovej správe, ktorú agentúre SITA poskytla hovorkyňa SaS Katarína Svrčeková, po tom, čo liberáli v uplynulých dňoch navštívili niekoľko rómskych osád. Táto cesta bola súčasťou prípravy revolučného programu strany SaS pre rómske osady a sociálne vylúčené spoločenstvá. „Tak ako v iných prípadoch, chceme mať plastický obraz o situácii, aby naše návrhy riešení vychádzali z reality, nadviazali na všetko dobré, čo sa v tejto oblasti urobilo, ale zároveň sa aj vyvarovali chýb,“ uviedol Sulík.SaS v rámci reformy prináša aj možnosť, ako sa v chudobe chrániť pred neželanými tehotenstvami. "To však nie je podstata a ani kľúčový prvok našich riešení. Riešením je plnohodnotná integrácia, obnovenie pracovných návykov tam, kde chýbajú a vzdelávanie mládeže,“ poznamenala Ďuriš Nicholsonová a naznačila aj ďalšie návrhy, ktoré bude reforma obsahovať. „Vymysleli sme spôsob, ako zabezpečiť povinné materské školy od troch rokov dieťaťa, ako dobudovať komunitné centrá. Reforma zahŕňa aj zmenu budovania sociálnych podnikov a za úplne najdôležitejšiu považujem komplexnú reformu dávok v hmotnej núdzi,“ uviedla. Súčasťou návrhov liberálov sú viaceré možnosti služieb reprodukčného zdravia, medzi ktoré patrí antikoncepcia alebo napríklad aj dobrovoľná a štátom platená sterilizácia žien po narodení štvrtého dieťaťa. Túto možnosť bude môcť za splnenia určitých podmienok využiť každá žena na Slovensku. Tento návrh predkladala Ďuriš Nicholsonová už v minulosti a podľa liberálov sa stretol s pozitívnym ohlasom nielen terénnych pracovníkov, ale aj samotných obyvateľov rómskych osád. Parlament ho však neschválil. Kľúčovou podmienkou úspešnej integrácie segregovaných Rómov je podľa SaS práve ochota väčšinovej spoločnosti tento závažný problém trpezlivo riešiť, a to bez predsudkov. „Hrozbou pre spoločnosť nie je počet narodených rómskych detí, ale počet detí, ktoré sa narodia do obrovskej chudoby, kde nemajú prístup ani k správnej výžive, ani k hygiene a ani k vzdelaniu,“ tvrdia predstavitelia SaS.


Výbuch sobášnej siete v Kábule si vyžiadal najmenej 63 mŕtvych

Ďalších takmer 200 ľudí utrpelo zranenia.

KÁBUL. V jednej zo sobášnych siení v afganskom hlavnom meste Kábul nastal v sobotu večer výbuch. O život prišlo najmenej 63 ľudí a ďalších najmenej 182 sa zranilo, uviedla agentúra Reuters s odvolaním sa na afganské ministerstvo vnútra. Príčina výbuchu nie je zatiaľ známa. Povstalecké hnutie Taliban zodpovednosť za útok odmietlo. Explózia nastala v západnej časti Kábulu, kde žije mnoho príslušníkov šiitskej menšiny Hazárov. Podľa afganských úradov išlo o dielo samovražedného atentátnika, ktorý sa odpálil v časti budovy, kde boli zhromaždení muži. Svadobné oslavy v Afganistane prebiehajú v dvoch sálach, kde sa oddelene zabávajú muži a a oddelene ženy. Na svadbu bolo pozvaných okolo 1200 hostí, povedal pre AP jeden z nich. Najnovší výbuch prerušil viac ako týždeň trvajúce obdobie pokoja v afganskej metropole. Pred desiatimi dňami radikálne hnutie Taliban použilo bombu uloženú v aute pri útoku namierenom proti afganským bezpečnostným silám. Bomba usmrtila 14 ľudí a zranila ďalších 145 - prevažne žien, detí a iných civilistov.


Sanitkou vrazil do ľudí, nórska polícia o terorizme zatiaľ nehovorí

KODAŇ. Utorňajší incident v nórskom Osle, pri ktorom muž na ukradnutej sanitke spôsobil zranenia dvom batoľatám v kočíku na chodníku, podľa počiatočného vyšetrovania nevyzerá ako teroristický čin. Uviedla to v stredu nórska policajná bezpečnostná agentúra PST. Jej hovorca Martin Bernsen pre noviny VG uviedol, že agentúra v tomto prípade pomáha polícii v Osle.Polícia našla v sanitke samopal Uzi, brokovnicu a narkotiká. Podozrivý už bol podľa denníka Aftenposten v minulosti odsúdený za viaceré trestné činy vrátane lúpeže alebo nezákonnej držby drog a zbraní.


Prieskum AKO: Voľby by vyhral Smer pred SaS a OĽaNO

Prieskum uskutočnila agentúra AKO na vzorke tisíc ľudí.

BRATISLAVA. Parlamentné voľby by vo februári vyhral Smer so ziskom 24,7 percenta hlasov. V Národnej rad by tak obsadili 40 mandátov. Do parlamentu by sa spolu dostalo osem strán. Druhá by bola SaS (16,2 percenta, 26 mandátov) a tretie OĽaNO (10,2 percenta, 17 mandátov). Vyplýva to z prieskumu verejnej mienky, ktorý robila agentúra AKO 21. až 26. februára na vzorke 1000 ľudí. V prieskume ďalej nasleduje SNS so ziskom 9,9 percenta a hnutie Sme rodina, ktoré by volilo 9,6 percenta opýtaných. Obe strany by získali po 16 poslaneckých kresiel. Ďalšou stranou v parlamente by bola ĽSNS s podporou 8,2 percenta respondentov a 13 mandátmi, KDH so ziskom 7,7 percenta a 12 mandátmi. Poslednou stranou, ktorá by sa dostala do parlamentu, je Most-Híd. Ten by volilo 6,3 percenta opýtaných, čo by znamenalo desať poslaneckých kresiel. Mimo parlamentu by opäť skončila SMK, ktorú by volilo 3,4 percenta opýtaných. V prieskume sa objavujú aj strany Progresívne Slovensko a SPOLU - občianska demokracia, ktoré získali po 1,6 percenta. Ostatné strany v prieskume nezískali ani jedno percento. Voliť by podľa prieskumu išlo 72,9 percenta respondentov, 11,1 percenta opýtaných by voliť určite nešlo. Agentúra sa pri prieskume pýtala, koho by respondenti išli voliť. Agentúra čítala ľuďom politické strany v náhodnom poradí.

                                agentúrou AKO v období od 21.02.2018 do 26.02.2018


INESS: Rast minimálnej mzdy zvyšuje regionálne rozdiely a verejné výdavky

Rýchle zvyšovanie minimálnej mzdy má negatívne dosahy, tvrdí inštitút.

BRATISLAVA. Rýchle zvyšovanie minimálnej mzdy na Slovensku má okrem zlepšenia podmienok pre niekoľko percent zamestnancov aj výrazne negatívne dosahy. Rast mzdových nákladov znižuje konkurencieschopnosť podnikateľov, zhoršuje regionálne rozdiely a zvyšuje verejné výdavky na štátnych zamestnancov a s nimi aj daňové zaťaženie. Vyplýva to z analýzy, ktorú v utorok zverejnil Inštitút ekonomických a spoločenských analýz INESS. Slovensko sa v uplynulých rokoch dostalo v pomere minimálnej mzdy k priemernej na druhé miesto v EÚ a pokiaľ bude schválené navrhované zvýšenie minimálnej mzdy na rezortom práce ohlásených 580 eur, bude spolu so Slovinskom zdieľať v tomto ukazovateli prvú priečku s 51 percent. Podľa analytika INESS Roberta Chovanculiaka debaty o výške minimálnej mzdy rozdelili diskutujúcich na dva tábory - zamestnávateľov a zamestnancov, alebo ich zástupcov. "Nie je to však iba o dvoch stranách. Je tu aj skupina nezamestnaných," pripomenul Chovanculiak. Slovensko sa podľa neho postupne rozdelilo na dva trhy práce. Jedným je Bratislavský, Trenčiansky, Trnavský a Nitriansky kraj s počtom voľných miest rovnakým alebo nižším, ako je nezamestnaných a ostatné, kde čakajú na jedno pracovné miesto desiatky ľudí. "V okrese Rimavská Sobota je napríklad väčší počet nezamestnaných ľudí ako vo všetkých okresoch Bratislavy napriek tomu, že má niekoľkonásobne menší počet obyvateľov. Je to úplne neporovnateľný svet," upozornil Chovanculiak. Podstatné rozdiely sú aj v priemerných mzdách v jednotlivých krajoch. Zatiaľ čo v Bratislavskom samosprávnom kraji je podiel minimálnej mzdy na mediánovej okolo 45 percent, tak napríklad v Prešovskom kraji už sa minimálna mzda blíži k úrovni 80 percent mediánovej. "To je veľmi nebezpečná hranica. Tam si môžeme byť istí, že minimálna mzda vytvára negatívne javy. Tam sú ľudia nezamestnaní aj kvôli tomu, že celkové mzdové náklady narástli na 800 eur mesačne, čo je veľa na taký chudobný kraj," podotkol Chovanculiak. Slovensko je podľa štúdie inštitútu so 60 percentami na špici v podiele dlhodobo nezamestnaných ľudí. Pred našu krajinu sa v tomto porovnaní dostalo iba Grécko. "Vysoký podiel dlhodobo nezamestnaných nie je na Slovensku rovnomerne distribuovaný. Najviac trpia východné regióny, kde je až 70 percent dlhodobo nezamestnaných," upozornili analytici INESS v štúdii. Chovanculiak pripomenul, že minimálna mzda nezvyšuje náklady iba zamestnávateľom s nízkopríjmovými zamestnancami. Na inštitút minimálnej mzdy je naviazaných 42 zákonov a cez príplatky a tarify zvyšuje mzdové náklady aj firmám, ktoré pracovníkov s nízkymi mzdami nemajú. To v konečnom dôsledku znižuje konkurencieschopnosť niektorých výrobcov. Ďalším negatívnym dôsledkom rýchleho rastu minimálnej mzdy je zvyšovanie nákladov vo verejnom sektore, ktorý má približne 27-tisíc zamestnancov s minimálnou mzdou. Dohadovanie výšky minimálnej mzdy je podľa INESS každú jeseň politickým evergreenom. Analytici preto navrhujú odpojiť minimálnu mzdu od rozhodovania politikov a naviazať ju napríklad na produktivitu práce. Podľa Chovanculiaka by nebol problém ani jej naviazanie na priemernú mzdu, no záleží na výške percenta. Stranou Smer navrhovaných 60 percent je podľa analytika nereálne už aj preto, že takú výšku minimálnej mzdy v pomere k priemernej nemá žiadna krajina.


Rusi sa pripravujú na útok na Ukrajinu, tvrdí Kyjev

Ukrajinská spravodajská služba zaregistrovala aktívnu koncentráciu ruských jednotiek v blízkosti hraníc s Ukrajinou.

KYJEV. Ukrajinská spravodajská služba zaregistrovala aktívnu koncentráciu ruských jednotiek v blízkosti hraníc s Ukrajinou, čo svedčí o príprave rozsiahlych provokácií a útokov, vyhlásil v piatok tajomník Rady národnej bezpečnosti a obrany Ukrajiny (RNBOU) Oleksandr Turčynov. Separatisti zasa tvrdia, že Kyjev zámerne eskaluje situáciu v Donbase pred blížiacimi sa futbalovými majstrovstvami sveta 2018 v Rusku a ukrajinská armáda buduje nové opevnenia v demilitarizovaných zónach. Podľa agentúry Ukrinform Turčynov dorazil v piatok do oblasti vládnej Operácie spoločných síl (OOS) v Donbase v dôsledku zhoršujúcej sa situácie. Stretol sa s vojenskými veliteľmi a šéfmi bezpečnostných zložiek. Vyhlásil, že "ukrajinskí vojaci sú pripravení rozhodne reagovať na akékoľvek provokácie ruských okupačných vojsk". Podľa Turčynova separatisti podnikli počas posledného týždňa najväčšie množstvo útokov za posledný polrok. "Používajú delostrelectvo, tanky a raketometné systémy zakázané minskými dohodami," dodal tajomník RNBOU. Predseda "najvyššej rady" samozvanej Doneckej ľudovej republiky (DĽR) Denis Pušilin v piatok uviedol, že Kyjev zámerne eskaluje situáciu v Donbase pred blížiacimi sa futbalovými majstrovstvami sveta 2018 v Rusku. "Mali by sme byť pripravení na akýkoľvek vývoj. Ukrajina už štyri roky koná nezmyselne; zažili sme ostreľovanie materských škôl, škôl, nemocníc. Toto sú provokácie, ktoré očakávame," citovala Pušilina Donecká tlačová agentúra (DAN). Agentúra poznamenala, že sily DĽR zajali pri meste Doneck bývalého ukrajinského vojaka, ktorý prezradil, že velenie v Kyjeve plánuje ofenzívu v Donbase v predvečer futbalových majstrovstiev, ktoré sa začnú 14. júna. Pušilin taktiež uviedol, že v dedine Petrivske sa zhoršuje bezpečnostná situácia, keďže ukrajinskí vojaci budujú v tamojšej demilitarizovanej zóne nové opevnenia. Povedal, že ukrajinské jednotky sú prítomné na miestach, ktoré boli predtým pod kontrolou armády DĽR. Pripomenul, že v súlade s rámcovou dohodou o odsune ozbrojených síl vojaci nemôžu byť prítomní v demilitarizovaných zónach.


Volejbalistky Strabag FTVŠ UK Bratislava získali premiérový titul a majú double

Volejbalistky UK prerušili dominanciu Slávie EU Bratislava.

Slovenská extraliga volejbalistiek 2017/2018 - finále play-off, 4. zápas: (hralo sa na tri víťazstvá) Rozhodovali: Sarka a Královič /konečný výsledok série 1:3, Strabag FTVŠ UK Bratislava získal titul/ BRATISLAVA. Hráčky Strabag Volleyball Club FTVŠ UK Bratislava premiérovo získali titul v slovenskej extralige volejbalistiek. V sobotňajšom štvrtom stretnutí finále play-off ročníka 2017/2018 zvíťazili tesne 3:2 v ŠH Mladosť na palubovke svojho mestského rivala a obhajcu prvenstva VK Slávia EU Bratislava a v sérii triumfovali 3:1 na zápasy. titulov majú na konte volejbalistky Slávie Bratislava. Vo finále domáce prostredie až do soboty bolo dokonalou výhodou. Strabag na úvod v Dome športu uspel 3:2, následne Slávia doma rovnako 3:2, po treťom meraní síl sa opäť tešil Strabag (3:1), ktorý triumfoval aj vo štvrtom súboji - na ihrisku rivala. Víťaz základnej i nadstavbovej časti extraligy Strabag FTVŠ UK je úradujúcim šampiónom národného pohára, v sobotu teda spečatil zisk double. Tieto družstvá bojovali o titul aj vlani, Strabag FTVŠ UK vtedy pod názvom 1. Bratislavský volejbalový klub. Slávia EU vo finále uspela 3:0. Od vzniku samostatnej slovenskej extraligy nechýbal VK Slávia EU Bratislava vo finále extraligy ani raz. Vlani pri svojej 25. finálovej účasti vybojoval rekordný 17. titul, tretí v sérii. V sobotu Strabag prerušil jeho dominanciu. Michal Matušov (tréner Slávie): "Zastavilo nás prerušenie zápasu v piatom sete, keď sme boli dobre rozbehnutí. Odvtedy sme si nevedeli riadne prihrať loptu a vtedy sa to celé lámalo. Od začiatku sezóny sme pracovali na výchove s mladými a slovenskými hráčkami, na Strabag to nestačilo. Gratulujem súperkám k titulu, získali ho zaslúžene." Naše hráčky predviedli, že vedia hrať volejbal aj v ťažkých zápasoch. Spravili sme kus dobrej roboty a ukázali sme nielen doma, že vieme hrať dobrý volejbal. Tomáš Varga (tréner Strabagu): "Séria bola veľmi vyrovnaná. Slávia je tradičným účastníkom finále a vždy má tie najvyššie ciele. Bojovala, nemala čo stratiť a riskovala, ale my sme sa s tým vyrovnali. Chceli sme hrať trpezlivo, vo viacerých pasážach sa nám to darilo a najmä sme viac bojovali. Štvrtý set sme dobre začali, ale potom sme sa zasekli v jednom postavení a príliš sme sa ponáhľali za výsledkom. Veľmi sa teším, že napokon sme bojovnosťou vyhrali. Naše hráčky ukázali, že vedia hrať volejbal aj v ťažkých zápasoch, a sme radi, že sme zakončili sezónu ziskom double. Spravili sme kus dobrej roboty a ukázali sme nielen doma, že vieme hrať dobrý volejbal." Romana Hudecová (hráčka Strabagu): "Snažím sa v každom klube podávať čo najlepšie výkony, v minulosti to bolo v Slávii a teraz v Strabagu. Baby zo Slávie poznám, sú to veľké bojovníčky, pre ne nie je žiadna lopta stratená. Titul je krásny, určite ho teraz poriadne oslávime. Prestávka v piatom sete nám asi pomohla. Prehrávali sme, už sme nemali čo stratiť. Zavreli sme oči a búchali do toho, nechceli sme pripustiť, aby sa hralo ešte v stredu. Čo sa týka ďalšej sezóny, budeme mať opäť najvyššie ciele. Verím, že sa nám podarí uspieť aj v MEVZA Cupe, v ktorom sa nám tento rok nedarilo." Karin Šunderlíková (hráčka Slávie): "Je to určite veľké sklamanie. Súperky nás zatlačili servisom, mali sme problémy s príjmom. Navyše sme robili hlúpe chyby - a to boli hlavné príčiny našej prehry. Určite to zamrzí, že sme nezískali titul, alebo si aspoň nevynútili piaty zápas, no život ide ďalej. Po tejto prehre mám oveľa väčšiu motiváciu makať na sebe ešte viac."  17 - Slávia Bratislava (1993, 1994, 1995, 1998, 1999, 2000, 2001, 2002, 2003, 2004, 2008, 2010, 2011, 2013, 2015, 2016, 2017) 3 - Senica (2005, 2006, 2007), Doprastav Bratislava (2009, 2012, 2014) 2 - Žilina (1996, 1997) 1 - Strabag FTVŠ UK Bratislava


Turecko útočilo na kurdských militantov, hlásia takmer tridsať obetí

Turecké lietadlá zaútočili na dvanásť pozícií kurdských militantov na severe Iraku.

ISTANBUL. Dvadsaťšesť militantov zo Strany kurdských pracujúcich (PKK) zahynulo pri náletoch tureckých vzdušných síl, ku ktorým došlo 12. júna v horskej oblasti Kandíl na severe Iraku. Informovala o tom agentúra Anadolu s odvolaním sa na tureckú armádu. Turecká armáda už v utorok uviedla, že jej lietadlá zaútočili na 12 pozícií kurdských militantov na severe Iraku. Pohorie Kandíl je miestom, kde sa podľa predpokladov nachádza sídlo najvyššieho velenia PKK. Turecký minister obrany Nurettin Canikli (vysl. džanikli) uviedol, že Ankara posilnila pozície svojej armády na základniach nachádzajúcich sa na severe Iraku a zostane v regióne dovtedy, kým PKK bude znamenať pre Turecko hrozbu. Canikli zároveň poprel, že by operácie Ankary proti Kurdom na severe Iraku boli zamerané na podnecovanie nacionalistických nálad pred nadchádzajúcimi voľbami Turecku, ktoré sa uskutočnia 24. júna.


Tisícky Bulharov demonštrovali pred úradom vlády za zvýšenie miezd

Pracovníci múzeí musia vystačiť s príjmom vo výške 300 eur mesačne.

SOFIA. Tisícky občanov demonštrovali v piatok pred sídlom bulharskej vlády v Sofii za zvýšenie miezd, ako aj za zachovanie príplatkov za odpracované roky a za zavedenie nezdaniteľného mzdového základu. Demonštrácia, na ktorej sa zúčastnili ľudia z celej krajiny, sa uskutočnila na základe výzvy odborovej centrály KNSB. Zákonom stanovená minimálna mzda činí v Bulharsku v súčasnosti 460 leva (235 eur). V roku 2018 by sa mala zvýšiť na úroveň 510 leva (260 eur). Platy v krajine sú však podľa agentúry DPA rozložené veľmi nerovnomerne. Kým vysoko postavení štátni úradníci si prídu v prepočte hoci až na 1800 eur, napríklad pracovníci múzeí musia vystačiť s príjmom vo výške 300 eur mesačne. Bulharská vláda ráta v návrhu rozpočtu na budúci rok so zvýšením finančných prostriedkov pre zdravotníctvo, školstvo, armádu a policajný zbor.


Spotrebiteľské ceny v Lotyšsku vzrástli najviac za takmer päť rokov

RIGA. Spotrebiteľské ceny v Lotyšsku pokračovali v raste aj vo februári, pričom tempo rastu bolo najvyššie za takmer päť rokov. Uviedol to lotyšský štatistický úrad. Index spotrebiteľských cien vzrástol vo februári medziročne o 3,3 % po 2,9-% raste v prvom mesiaci roka. Februárový údaj predstavuje najvýraznejší rast spotrebiteľských cien v Lotyšsku od marca 2012, keď ceny vzrástli rovnako o 3,3 %. Najviac sa pod výrazný rast podpísali ceny potravín a náklady na dopravu. Ceny potravín vzrástli vo februári medziročne o 6,1 % a náklady na dopravu o 6,7 %. Naopak, ceny oblečenia a obuvi zaznamenali pokles o 2 %. Na medzimesačnej báze sa spotrebiteľské ceny v Lotyšsku zvýšili vo februári o 0,4 %. Zrýchlili tak tempo rastu, keď v januári vzrástli o 0,1 %.


Vybudovanie parkoviska pod Červeným mostom zatiaľ nie je isté

Ďalší z iniciátorov projektu chce zistiť, koľko Bratislavčanov parkovisko v skutočnosti chce.

BRATISLAVA. Vybudovanie parkoviska priamo pod železničným Červeným mostom v Bratislave nie je stále isté. Poslanci hlavného mesta totiž neodsúhlasili na tento projekt 200-tisíc eur. Mestské lesy v Bratislave, ktoré realizáciu projektu zabezpečujú, odhadovali pritom postavenie parkoviska pre zhruba 120 áut do konca tohto roka. So zámerom súhlasil aj bratislavský magistrát. Mestská poslankyňa Katarína Šimončičová navrhla financie použiť radšej na cyklotrasu od Patrónky k Železnej studničke. "Napriek tomu, že som za takéto parkovisko hlasovala, keď sa navrhovalo. Bolo mi ale vysvetlené, že sa treba inak dívať na riešenie dopravy," zdôvodnila s tým, že územný generel dopravy hlavného mesta preferuje pešiu, cyklistickú a verejnú dopravu pred individuálnou automobilovou dopravou. Primátor Bratislavy Ivo Nesrovnal na rokovaní poslancov reagoval s tým, že takto sa pracovať nedá. "Ten projekt ste schválili vy v rozpočte, pre mesto je to záväzné a po polroku to odtiaľ vyhodíte a dáte tam niečo iné. Všetci tí ľudia, ktorí sa tomu venovali, pracovali zbytočne," skonštatoval primátor. Nové parkovisko by podľa mestského poslanca Richarda Mikulca pomohlo zlej dopravnej situácii na Železnej studničke. "Mestskí policajti sa len pozerajú s úžasom, ako tie autá parkujú. Už pomaly v lese. Je tam roklina, ktorá je zarastená a môžeme tam spraviť pekné parkovisko pre asi 100 áut," uviedol. Mestský poslanec Juraj Káčer, jeden z iniciátorov vybudovania parkoviska, tvrdí, že niektorí jeho kolegovia podľahli vytvorenému chaosu. Presúvať peniaze na cyklotrasu je podľa neho nekoncepčné, pretože hlavným problémom ich budovania nie sú financie, ale majetkovo-právne vysporiadenie pozemkov. "My tu máme konkrétny projekt, ktorý nehovorí o tom, že poďme nastálo zvyšovať kapacity parkovania. Zvýšme ich dočasne, pokiaľ sa dobudujú cyklotrasy a vymyslí sa, ako lepšie napojiť dopravu," uviedol. Starostka bratislavskej Karlovej Vsi a mestská poslankyňa Dana Čahojová má však iný názor. Podľa nej 100 nových parkovacích miest problém dopravy pri vstupe na Železnú studničku nevyrieši. "V okolí je už teraz množstvo parkovacích kapacít, ktoré nie sú dostatočne využité," upozornila. Mestský poslanec a šéf dopravnej komisie Jozef Uhler tvrdí, že aj keby sa vybudovalo oveľa viac parkovacích miest v tejto lokalite, vždy budú zaplnené. "Takto sa doprava nerieši, to nebude fungovať. Je tu hranica chránenej krajinnej oblasti, chceme vybudovať spevnenú plochu a všetky ropné látky pôjdu do zeme?" opýtal sa. Ďalší z iniciátorov projektu mestský poslanec Branislav Kaliský chce teraz zistiť, koľko Bratislavčanov parkovisko pod Červeným mostom v skutočnosti chce. "Určite vyhlásime anketu. Budeme robiť aj svoj prieskum priamo medzi ľuďmi, ktorí navštevujú Železnú studničku," podotkol.


Jaguar vytvorí do roka tisícky nových miest

LONDÝN. Britská automobilka Jaguar Land Rover plánuje v najbližších 12 mesiacoch prijať okolo 5-tisíc nových zamestnancov, väčšinu na domácom trhu. Informáciu by mala spoločnosť oficiálne oznámiť tento týždeň. Spoločnosť v súčasnosti zamestnáva vo svete viac než 40-tisíc ľudí. Nové pracovné miesta by mali podporiť aktivity firmy v oblasti výroby elektromobilov a autonómnych vozidiel. Ako uviedol nedeľník Sunday Telegraph, informácia od najväčšej britskej automobilky je veľmi dobrou správou pre vládu, ktorá dnes začína oficiálne rokovania s predstaviteľmi Európskej únie o odchode Británie z EÚ. Jaguar Land Rover tak bude ďalšou z veľkých firiem, ktoré od júna minulého roka, keď Briti v referende rozhodli o odchode krajiny z EÚ, uviedli, že svoju pozíciu na britskom trhu ešte posilnia. Rovnaký krok už urobili spoločnosti Apple, Google a Facebook. Všetky tri v minulých 12 mesiacoch deklarovali výrazné zvýšenie investícií.


Štefánikovi vzdali hold pri observatóriu vo francúzskom Meudone

Slovensko sa rozhodlo podporiť rekonštrukciu observatória.

MEUDON. Slovensko sa v Roku Milana Rastislava Štefánika rozhodlo podporiť rekonštrukciu observatória vo francúzskom Meudone, kde na začiatku 20. storočia Štefánik pôsobil ako astronóm. Uviedla to ministerka kultúry Ľubica Laššáková po slávnostnom ceremoniáli, ktorý sa konal vo štvrtok popoludní v Meudone neďaleko Paríža. Laššáková prišla do Meudonu v sprievode veľvyslanca SR vo Francúzsku Igora Slobodníka a v jej delegácii bol aj primátor Brezna Tomáš Abel. Ten potvrdil obnovenie družobných vzťahov s týmto francúzskym mestom, kde v rokoch 1904-1910 začínal Štefánik svoju vedeckú kariéru. Ministerku prijal starosta Meudonu Denis Larghero, ktorý počas ceremoniálu pripomenul, že Štefánik bol od roku 1912 aj občanom Francúzska. Zdôraznil aj jeho európsky štátnicky rozmer s upozornením, že hodnoty, ktoré francúzsky aj československý generál vyznával, sú v dnešnej Európe ohrozené viac ako kedykoľvek predtým. Štefánikove štátnické a vojenské umenie ocenil aj český veľvyslanec vo Francúzsku Petr Drulák. Na ceremoniáli pod budovou observatória sa zúčastnilo niekoľko desiatok hostí. Prítomné delegácie uložili vence ku soche Štefánika, ktorá na tomto mieste stojí už 20 rokov. Čestná vojenská stráž vzdala tomuto bývalému generálovi francúzskej armády hold "in memoriam" a v závere zazneli hymny Slovenska, Českej republiky, Francúzska a EÚ. Slávnostný program pokračoval vo večerných hodinách výstavou slovenského fotografa Yara M. Kupča a vystúpením slovenského folklórneho súboru. Napokon sa zavŕšil operným koncertom súboru Danubius Octet Singers a umeleckým prednesom zo Štefánikových diel v podaní herca Juraja Hrčku, ktoré do francúzštiny prekladala slovenská topmodelka Lucia Jónová, žujúca vo Francúzsku aj na Slovensku. Starosta Meudonu sa vo svojom vystúpení poďakoval vláde SR, že venuje sumu 350.000 eur na obnovu observatória. Laššáková spresnila, že celá suma na rekonštrukciu observatória predstavuje 1,2 milióna, pričom SR sa bude podieľať čiastkou do 25 percent. "Vláda schválila návrh, aby sme istú časť finančných prostriedkov venovali jednak na vytvorenie expozície Milana Rastislava Štefánika, kde observatórium v Meudone nám ponúklo pekný priestor, ktorý potrebuje istú obnovu. Časom by sme sa radi podieľali aj na rekonštrukcii vnútorných priestorov, možno zriadením pamätnej izby. Celá suma predstavuje milión dvesto tisíc eur a z toho nejakých 20 - 25 percent prispeje Slovensko," vysvetlila ministerka. Podľa jej slov sa Slovensko rozhodlo pripomenúť si rok M. R. Štefánika netradične - od 4. mája 2019, od stého výročia jeho tragickej smrti, až po júl 2020, po 140. výročie jeho narodenia. Zdôraznila, že slovenská strana poňala tieto oslavy medzinárodne, v snahe nezabudnúť na francúzskych ani na talianskych priateľov generála Štefánika. Koncerty na jeho počesť sa uskutočnia napríklad v Prahe a v Berlíne. "Nielen pre nás pre Slovákov je Štefánik významnou osobnosťou. Ako sme videli v Meudone, osobnosť je aj pre Francúzov," skonštatovala. A pripomenula, že Štefánik v tomto meste našiel druhý domov, nebol len astronómom, ale venoval sa aj meteorológii a skladal pesničky a básne. "Bol to polyhistor a osobnosť, ktorá si zaslúži nielen našu, ale aj medzinárodnú pozornosť," uviedla.


Vo Francúzsku začali s analýzou dát z havarovaného boeingu

V Etiópii začali s odberom vzoriek DNA od rodinných príslušníkov obetí.

BRATISLAVA. Francúzsky Úrad vyšetrovania a analýz pre bezpečnosť civilného letectva (BEA) začal s analýzou dát zo zapisovača letových údajov a hlasového záznamníka z havarovaného Boeingu 737 MAX 8, ktorý sa v nedeľu zrútil južne od Addis Abeby. Prostredníctvom sociálnej a mikroblogovacej siete Twitter o tom informovali Ethiopian Airlines s tým, že do zariadenia BEA dorazila etiópska delegácia spolu s vedúcim vyšetrovateľom. V Etiópii zatiaľ začali úrady s odberom vzoriek DNA od rodinných príslušníkov obetí, čo pomôže pri identifikácii pozostatkov. Americký denník New York Times zároveň v piatok s odvolaním sa na "osobu, ktorá preverovala letovú komunikáciu" informoval, že pilot letu ET302 "vystrašeným hlasom" žiadal krátko po vzlietnutí o povolenie vrátiť sa na letisko. Letoví kontrolóri si zároveň všimli, že lietadlo sa pohybuje hore-dole a jeho rýchlosť sa zdala nezvyčajne vysoká. Pilot podľa hovorcu aerolínií dostal povolenie na návrat, no o niekoľko minút neskôr sa lietadlo zrútilo. Let ET302 spoločnosti Ethiopian Airlines havaroval v nedeľu ráno krátko po štarte zhruba 50 kilometrov južne od Addis Abeby. Zomrelo všetkých 157 osôb na palube, medzi nimi štyria Slováci. Príčina nešťastia zatiaľ nie je známa. Americký prezident Donald Trump po tragickej havárii nariadil spoločnosti Boeing zastavenie prevádzky strojov typu 737 MAX. Tragický incident v Etiópii je totiž podobný havárii Boeingu 737 MAX 8 spoločnosti Lion Air v Indonézii, ktorú v októbri neprežilo 189 ľudí.


Moldavský tenista Radu Albot získal svoj prvý titul na okruhu ATP

Pre Moldavsko je to prvý triumf v histórii.

DELRAY BEACH. Moldavský tenista Radu Albot sa stal víťazom dvojhry na turnaji ATP v americkom Delray Beach- Vo finále si poradil s britským kvalifikantom Danielom Evansom 3:6, 6:3, 7:6 (7). Pre Moldavsko vybojoval vôbec prvú singlovú trofej na mužskom profesionálnom okruhu. Dvojhra - finále:


Útočník z Düsseldorfu je schizofrenik, tvrdia vyšetrovatelia

Muž leží v nemocnici. Polícia ho zatiaľ nemohla vypočuť.

DÜSSELDORF. Muž, ktorý na hlavnej železničnej stanici v nemeckom Düsseldorfe zranil vo štvrtok podľa aktualizovaných informácií Západonemeckého rozhlasu (WDR) deväť ľudí pri útoku sekerou, si želal, aby ho príslušníci polície zastrelili. Pri domovej prehliadke v bydlisku zadržaného útočníka vo Wuppertale našli policajti potvrdenie, že zadržanému bola diagnostikovaná paranoidná schizofrénia, ako aj príslušné lieky. Vyšetrovatelia útok na stanici vnímajú ako akciu osamoteného páchateľa zjavne trpiaceho duševnou chorobou. Nie sú žiadne indície, že by mal tento čin politický alebo náboženský motív, a teda že by išlo o teroristický útok, informovali v piatok policajné zdroje. Brat 36-ročného útočníka pochádzajúceho z Kosova vo štvrtok nahlásil polícii vo Wuppertale, že jeho súrodenec je nezvestný, pričom mal informácie o jeho zdravotnom stave, ako aj o sekere zakúpenej pred jedným týždňom. Samotný útočník sa môže zdržiavať na území spolkovej republiky vďaka osobitému povoleniu z humanitárnych dôvodov. Aktuálne leží v nemocnici v Düsseldorfe, pretože ho tam kvôli zraneniu, ktoré si privodil na úteku, museli operovať. Zatiaľ ho polícia nemohla vypočuť, muž však v krátkej reakcii povedal, že rátal so zastrelením policajtmi. Zadržaný muž čelí podľa príslušnej prokuratúry stíhaniu pre dôvodné podozrenie z trestného činu deväťnásobného pokusu o zabitie a ťažké ublíženie na zdraví. Štyria ľudia utrpeli pri útoku vážne, ďalší piati ľahšie zranenia. Medzi poškodenými sú popri občanoch napríklad z Dortmundu, Düsseldorfu, Kolína nad Rýnom, Solingenu a Mettmannu aj dve Talianky. Ešte horšiemu zabránil podľa policajných zdrojov strojvodca, ktorý v reakcii na chaos na nástupišti nevpustil do súpravy rýchlodráhy útočníka kopajúceho a búchajúceho päsťami do dverí. Iba deň po útoku sekerou došlo v tomto nemeckom meste k útoku zatiaľ neznámeho páchateľa na 80-ročného dôchodcu. Hovorkyňa polície uviedla, že príslušníci bezpečnostných zložiek intenzívne pátrali po útočníkovi, nepotvrdila však informáciu časti nemeckých spravodajských serverov o tom, že útočník použil mačetu. Pátraciu akciu, do ktorej sa zapojila aj posádka policajného vrtuľníka a príslušníci útvaru osobitého určenia, vo večerných hodinách prerušili, vyšetrovanie kauzy však pokračuje. Poškodeného previezli s vážnymi zraneniami do nemocnice, senior však nie je v ohrození života. Polícia dúfa, že ho v krátkom čase bude môcť vypočuť. Pozadie útoku zostáva zatiaľ úplne zahalené rúškom tajomstva.


V niektorých okresoch sa v piatok môžu vyskytnúť búrky

BRATISLAVA. V piatok sa môžu v niektorých okresoch Slovenska vyskytnúť búrky. Na svojom webe o tom informuje Slovenský hydrometeorologický ústav (SHMÚ), ktorý vydal výstrahu. "S búrkami môžu byť spojené krátkodobé, ale intenzívne lejaky, pri ktorých môžu úhrny dosiahnuť 20 - 40 milimetrov a nárazy vetra rýchlosť 65 až 85 kilometrov za hodinu," uvádza SHMÚ. Pri búrkach je podľa neho možný prechodný vzostup vodných hladín na malých tokoch a výskyt povodňových úkazov mimo tokov - stekanie vody zo svahov, bahnotok, zatápanie pivníc, podchodov a podjazdov. Meteorológovia preto vydali výstrahu 1. stupňa pre okresy Banskobystrického, Trenčianskeho, Košického, Nitrianskeho, Prešovského a Žilinského kraja. Výstraha platí do 13.00 h.


Recesia dorazí najskôr o dva roky, myslí si partner hedžového fondu

Vplyv brexitu sa podľa Bálinta preceňuje.

BRATISLAVA. Recesia zrejme svetovú ekonomiku dostihne neskôr, ako sa očakávalo. Americká centrálna banka Fed zastavila zvyšovanie úrokových sadzieb, a tým odložila jej nástup o dva roky. V diskusnej relácii na Tablet TV to vyhlásil partner hedžového fondu Infinity Capital Group Peter Bálint. "V pozadí je prezident Trump a jeho útoky na Fed, ktorý upustil od zvyšovania úrokových sadzieb a vyčkáva. Vyzerá to tak, že sa americká centrálna banka prikláňa na stranu podpory rastu v ekonomike. Keď sa nástup recesie posunie, zažijeme pravdepodobne najdlhšiu ekonomickú expanziu v novodobej histórii," povedal Bálint. Vývoj v USA obvykle o niečo neskôr kopíruje aj starý kontinent. Eurozóna sa však už začala spomaľovať. Taliansko je v recesii a pravdepodobne aj Nemecko, ktoré zaznamenalo negatívny hospodársky rast v treťom kvartáli minulého roka, a podobné očakávania vládnu aj pri výsledkoch z posledných mesiacov vlaňajška. Nemecko dopláca najmä na obchodnú vojnu medzi USA a Čínou. "Neistota spôsobuje negatívne očakávania podnikateľských subjektov, ktoré sú opatrné, odďaľujú investície a to má negatívny vplyv na ekonomický rast. Dôležité bude, či bude pokračovať obchodná vojna alebo sa hlavní hráči vo svetovom obchode dokážu dohodnúť," konštatoval Bálint s tým, že napríklad brexit má na súčasné spomaľovanie sa globálnej ekonomiky minimálny vplyv. "Význam brexitu sa preceňuje. Nie je to taký dôležitý faktor súčasného diania v globálnej ekonomike. Trump, obchodná vojna, Čína, centrálne banky. To je to, čo hýbe svetom, brexit je niekde úplne v pozadí," dodal Bálint. Slovensko nateraz zlé správy obchádzajú. Roky 2017 a 2018 boli pre ekonomiku úspešné a aj v tomto roku sa očakáva rast aspoň na úrovni štyroch percent. Bálint však tvrdí, že je len otázkou času, kedy spomalenie či recesia zasiahne aj Slovensko. "Problémy v eurozóne s určitým odstupom času pocítime aj my. Pred desaťročím sa prvé znaky krízy objavili v USA v lete 2007, na Slovensku sa naplno prejavila v roku 2009. Nevyhneme sa tomu," upozornil Bálint.


Lídrom novej kresťanskej strany sa stal exposlanec OĽaNO Štefan Kuffa

BRATISLAVA. Predsedom nedávno zaregistrovanej politickej strany Kresťanská demokracia - Život a Prosperita (KDŽP) sa stal bývalý poslanec Národnej rady (NR) SR za hnutie OĽaNO Štefan Kuffa. Delegáti zvolili aj deväťčlenné predsedníctvo. Ako informoval jeden z jeho členov Darius Hatok, rozhodol o tom v sobotu v Šaštíne-Strážach ustanovujúci kongres strany. V prejave delegátom nový predseda zdôraznil, že nie je problém mať rozdielne názory na otázky, aké reformy v štáte uskutočniť. Dôležité je zostať jednotní a rozhodní v hodnotových veciach. KDŽP si tiež do stanov vložila záväzok "nevstúpiť do žiadnej vlády, ktorá nezvýši ochranu života". Strana chce teraz budovať štruktúry, dvere majú podľa jej vyhlásení otvorené všetci, ktorí "majú odvahu a ochotu stáť za našimi cieľmi". KDŽP tvrdí, že má riešenia pre podnikateľské prostredie a školstvo. Chce napríklad zaviesť bilingválne vzdelávanie na všetkých školách a zriadiť Národný exekučný úrad, ktorý ľuďom v sociálnych problémoch pomôže prekonať ich sociálne problémy. Strana je tiež presvedčená, že deti majú byť pre rodičov ekonomickým prínosom. Prispievanie deťom na živobytie by preto podľa nej malo byť daňovo odpočítateľným výdavkom. Nová strana sa plánuje zúčastniť aj na voľbách do Európskeho parlamentu. Kampaň chce viesť okolo dvoch hlavných odkazov: "Zastavme Zlo z Istanbulu priamo v Bruseli" a "Rovnaké mzdy, za rovnakú prácu v rovnakej firme, v celej EÚ". KDŽP zároveň avizovala, že prostredníctvom poslancov, ktorí sú ochotní so stranou spolupracovať, bude predkladať vlastné legislatívne návrhy. Prvým takýmto návrhom má byť zákon na ochranu počatého života. Na sneme sa zúčastnil aj poslanec NR SR Eduard Adamčík (Most-Híd), jeho brat Daniel Adamčík sa stal členom predsedníctva strany. "Chcem zagratulovať všetkým, ktorí boli pri vzniku tejto strany. Je to dnes jediná hodnotová strana na politickej scéne," uviedol podľa tlačovej správy koaličný poslanec.


Mohutné požiare v Kalifornii si vyžiadali najmenej 31 obetí

SONOMA. Požiare na severe Kalifornie si vyžiadali už 31 mŕtvych. Šerif z okresu Sonoma Robert Giordano uviedol, že k doterajším obetiam pribudli ďalší dvaja ľudia. Plamene zničili okrem iného aj dom zosnulého autora komiksov Peanuts Charlesa Schulza v meste Santa Rosa. Informoval o tom jeho syn Monte Schulz. Zástupca hasičov Daniel Berlant povedal, že ide o sériu simultánnych požiarov s najväčším počtom mŕtvych v histórii štátu. Požiare sa začali šíriť takmer naraz v nedeľu najmä v oblastiach viníc. Oheň v Oakland Hills v roku 1991 zabil 25 ľudí, plamene v Griffith Parku v Los Angeles usmrtili v roku 1933 celkovo 29 osôb.


ECB požiadala komerčné banky, aby si vytvorili kapitálové rezervy vo výške 10,6 percenta svojich rizikových aktív.

FRANKFURT NAD MOHANOM. Jedna banka v eurozóne nespĺňa kapitálové požiadavky Európskej centrálnej banky (ECB). Uviedla v pondelok ECB, čo podľa nej znamená, že táto banka si bude musieť rýchlo zohnať hotovosť, inak bude čeliť intervencii. ECB nemenovala žiadnu banku vo svojej výročnej správe o preskúmaní situácie v 119 finančných ústavoch, ktoré spadajú pod jej dohľad. Centrálna banka požiadala komerčné banky, aby si vytvorili kapitálové rezervy vo výške 10,6 percenta svojich rizikových aktív. To je zhruba rovnaká úroveň, ako od nich žiadala vlani.


Na Okolo Slovenska prídu po prvý raz Bora-Hansgrohe a Quick-Step

BRATISLAVA. Na septembrových cyklistických cestných pretekoch Okolo Slovenska sa premiérovo zúčastnia aj dva tímy najvyššej kategórie UCI WorldTeams: Bora-Hansgrohe a Quick-Step Floors. V drese prvého menovaného súťaží kvarteto Slovákov, okrem trojnásobného majstra sveta Petra Sagana aj jeho brat Juraj, Erik Baška a Michael Kolář. Sme veľmi radi, že privítame Quick-Step aj Boru a tiež špičkové prokontinentálne tímy. Dva z nich do strednej a východnej Európy absolútne nejazdia, preto dohodu s Cofidisom a Roompotom osobne považujem za mimoriadne cennú až nevídanú. Na 62. ročníku nebudú opäť chýbať zoskupenia UCI Pro Continental CCC Sprandi Polkowice a Gazprom - Rusvelo. Prvýkrát sa predstavia aj Cofidis, Solutions Crédits a Roompot - Nederlandse Loterij. Slovensko bude zastupovať Dukla Banská Bystrica a reprezentačný výber, tvorený siedmimi pretekármi, nominovaných zo všetkých domácich klubov. Celkovo sa v pelotóne objaví 20 tímov, každý môže postaviť na štart sedem zástupcov. "Myslím si, že máme za sebou dobrú prácu. Podarilo sa nám pritiahnuť vysokú kvalitu a opäť sme posunuli latku. Prebiehala intenzívna komunikácia s tímami všetkých kategórií. Tie najkvalitnejšie vo World Tour však majú preplnený a osvedčený kalendár, ktorý len zriedka menia," povedal na oficiálnom webe podujatia športový riaditeľ pretekov zodpovedný za štartovú listinu Ludovít Lučanič. "V našom termíne je Vuelta, druhá partia sa vráti z Kanady, klasiky sú v Taliansku i Belgicku. Nezabúdajme tiež na našu východnú polohu, ktorá menšou nevýhodou určite je. Ale vieme, že vo februári či marci, kedy by ešte možno bol priestor, my preteky kvôli vysoko rizikovému počasiu organizovať nemôžeme," povedal Lučanič. "Napriek tomu sme veľmi radi, že privítame Quick-Step aj Boru a tiež špičkové prokontinentálne tímy. Dva z nich do strednej a východnej Európy absolútne nejazdia, preto dohodu s Cofidisom a Roompotom osobne považujem za mimoriadne cennú až nevídanú," povedal Lučanič. "Na kontinentálnej scéne sa nám hlásilo obrovské množstvo tímov, takže sme museli tvrdo vyberať. Šli sme cestou iba jedného tímu na krajinu a tiež toho, že chceme dať priestor i tým v susedných krajinách," uviedol Ludovít Lučanič. "Chceli sme aj nové družstvá, no napríklad z plejády rakúskych sme vybrali tím, ktorý sa tu za tie roky správal najserióznejšie. Prísť chceli viaceré reprezentácie, priestor sme dali iba jednej, zdalo sa nám, že Belgičania budú najkvalitnejší. Viaceré východné či pobaltské štáty už priestor nedostali," dodal Ludovít Lučanič. Preteky Okolo Slovenska patria do kategórie UCI 2.1, kde nemajú povinnosť štartovať cyklisti z elitného okruhu WorldTour. V roku 2017 sa na Okolo Slovenska predstavili jazdci 5 prokontinentálnych tímov (PCT), 16 kontinentálnych zoskupení (CT) a 4 národných reprezentácií (NT). Celkovo zvíťazil Slovinec Jan Tratnik z poľského prokontinentálneho tímu CCC Sprandi Polkowice.


V Hongkongu ľudia demonštrujú aj napriek zákazu, jedného postrelili

Protesty si vyžiadali najmenej pätnásť zranených.

HONGKONG. Tisícky ľudí v čiernom oblečení vyšli v utorok do ulíc Hongkongu aj napriek policajnému zákazu a v deň 70. výročia založenia Čínskej ľudovej republiky. Protesty si vyžiadali najmenej 15 zranených. Policajt postrelil do hrude jedného z demonštrantov, ktorí počas pouličných zrážok zaútočili na policajnú jednotku. K streľbe došlo v hongkonskej oblasti Nové teritóriá. Policajti zranenému demonštrantovi poskytli prvú pomoc a následne bol prevezený do nemocnice. Ľudia v uliciach žiadali, aby čínska komunistická strana "vrátila moc ľudu", informovala agentúra AP. Demonštranti neuposlúchli policajný zákaz a protestovali v uliciach v centre Hongkongu. Skandovali protičínske heslá a niektorí z nich niesli čínske zástavy s dokresleným čiernym krížom. "Dnes sme vyšli von, aby sme komunistickej strane odkázali, že obyvatelia Hongkongu nemajú čo oslavovať," povedal jeden z aktivistov. Demokratické práva ľudí sú v Hongkongu a v Číne podľa neho počas 70-ročnej vlády komunistickej strany odopierané. Niekoľko menších zhromaždení sa v utorok konalo aj v ďalších častiach Hongkongu a sprevádzali ich prísne bezpečnostné opatrenia. Najmenej 11 staníc metra bolo zatvorených a v okolí vládnych budov hliadkovali policajti. Policajní ťažkoodenci v oblasti Kowloon použili slzotvorný plyn na rozohnanie stoviek protestujúcich. Polícia v oblasti Nové teritóriá proti demonštrantom zasiahla obuškami. Bezpečnostné zložky takisto zasahovali aj v súvislosti so zrážkami medzi pročínskymi aktivistami a prodemokratickými demonštrantmi. Dvaja pročínski aktivisti boli zatknutí. Protesty v Hongkongu sa začali 9. júna. Demonštranti pôvodne žiadali správkyňu Hongkongu Carrie Lamovú, aby jej vláda stiahla sporný zákon, ktorý by umožňoval vydávanie osôb podozrivých zo spáchania trestných činov do pevninskej Číny. Stiahnutie tohto zákona oznámila Lamová oficiálne 4. septembra. Demonštrantom to však nestačí a medzičasom požadujú aj Lamovej rezignáciu, nezávislé vyšetrovanie neprimeraného násilia zo strany polície, prepustenie zatknutých osôb, odvolanie obvinenia zo "vzbury", ako aj politické reformy a skutočne slobodné voľby. Čínska ľudová republika si v utorok pripomína 70. výročia svojho založenia. Pri tejto príležitosti sa v Pekingu uskutočnila vojenská prehliadka.


EÚ je pripravená zrušiť dovozné clá na autá z USA, vyhlásil nemecký minister

Altmaier si od kroku sľubuje vyriešenie ťahajúceho sa sporu s Washingtonom.

BERLÍN. Európska únia je pripravená zrušiť dovozné clá na autá z USA. Uviedol to nemecký minister hospodárstva Peter Altmaier, ktorý si od tohto kroku sľubuje vyriešenie ťahajúceho sa sporu s Washingtonom. "Potom nás už nebudú môcť obviňovať, že USA uplatňujú nižšie dovozné clá na autá než Európania," povedal Altmaier pre nedeľník Welt am Sonntag, ktorý citovala agentúra DPA. Americký prezident Donald Trump opakovane kritizoval Európsku úniu, že jej dovozné clo na americké autá je omnoho vyššie než americké clo na autá z EÚ. Dovozné clo v Európskej únii dosahuje 10 %, zatiaľ čo americké na autá z EÚ len 2,5 %. To však platí len pri osobných autách. V prípade úžitkových vozidiel, ktoré sú v USA veľmi populárne, už Američania uplatňujú voči Európanom dovozné clo na úrovni 25 %. Altmaier v polovici júla rokoval vo Washingtone s americkým obchodným splnomocnencom Robertom Lighthizerom. Ako vtedy uviedol, verí, že k dohode medzi EÚ a USA by mohlo dôjsť do konca tohto roka.


Slnečný deň, veľa saponátu a staré tričká. Aké chyby robíte pri umývaní okien?

Čisté a ligotavé okná sú znakom udržiavanej domácnosti a akousi povinnou jazdou pri veľkom upratovaní. Ich umývanie sa však vo všeobecnosti neteší obľube. Povinnosť umyť okná sa často spája s pocitom zdĺhavej práce, driny a s predstavou, že tejto činnosti musíme obetovať väčšinu dňa. Umyť okná však nemusí byť namáha, ak sa vyvarujete najčastejším chybám. Ktoré to sú? Mnoho ľudí predpokladá, že na umývanie okien je ideálny slnečný a veľmi teplý deň. V skutočnosti sú najlepšie podmienky pri zatiahnutej oblohe a teplotách medzi 10 až 20 °C. Pri veľmi slnečnom a teplom počasí môže čistiaci prípravok rýchlo zasychať a na sklách vytvorí nevzhľadné škvrny. Pri mínusových teplotách vám môže čistenie komplikovať zamŕzajúca voda. V mraze je oveľa ťažšie okná umývať aj leštiť. Ak okná umývate iba raz či dvakrát ročne, použitiu saponátu sa pravdepodobne nevyhnete. Prach z vonkajšej strany skiel, mastné a obchytkané rúčky alebo zanesené rámy len s pomocou vody nevyčistíte. Problematické je však aj nadužívanie saponátu s množstvom bubliniek. Priveľa čistiaceho prostriedku môže na oknách zanechať film, ktorého sa budete len ťažko zbavovať pri leštení. Veľké množstvo saponátu môže spôsobiť aj inú komplikáciu. "Z osobnej skúsenosti viem, že ak sa používa priveľa saponátu, povrch je po umytí a zaschnutí mierne lepkavý a tým jednoduchšie sa na ňom znova uchytí špina a nečistoty," hovorí Jiří Krechler, odborník na čistiace prostriedky značky Vileda. Umývanie zaprášených okien je oveľa náročnejšie, spotrebujete pri ňom viac vody a zaberie vám viac času. Navyše budete musieť bojovať s nepríjemnou blatovou konzistenciou v drobných škárach a záhyboch. Kým sa pustíte do samotného umývania okien, zbavte ich okolie prachu a pavučín. Omeťte alebo vysajte strop, utrite garniže, parapety a nezabudnite ani na žalúzie. Ideálne je, ak s pomocou špeciálnych násad prach povysávate. Recyklovanie je nevyhnutný trend, no v prípade čistenia okien sa ho zdržte. Leštenie novinami, na ktoré sa vás možno pokúšajú nahovoriť vaše mamy alebo staré mamy, nie je ideálne. Tlačiarenská farba po namočení „púšťa“ a mohla by vám zašpiniť rámy. To isté platí pri snahe zužitkovať staré bavlnené textílie, ktoré na sklách budú zanechávať jemné chĺpky. Ideálnym pomocníkom sú handričky z mikrovlákna, ktoré leštia aj s minimom leštiacich prípravkov. "Mikrovlákna sú viac ako desaťkrát tenšie ako klasické vlákna a dokážu tak výrazne lepšie pokryť umývaný povrch, a tak lepšie odstrániť nečistotu," vysvetľuje Krechler. Dodáva, že s hrúbkou vlákien súvisia aj zanechané šmuhy na umytom povrchu. "Mikrovlákna prebytočnú tekutinu v handričke priebežne roztierajú na mikroskopické kvapky, ktoré potom takmer okamžite uschnú a nezanechávajú po sebe žiadne stopy", uvádza odborník. Na umývanie okien v skutočnosti nepotrebujete veľa čistiacich prostriedkov. Až na extrémne prípady veľmi znečistených okien si vystačíte s minimom saponátu a malým množstvom leštiaceho prípravku. Ak sa však chcete úplne zbaviť chémie, môžete vyskúšať čistenie s pomocou octu. Do 5 litrov vody nalejte 2 decilitre octu. Ten okná účinne odmastí a vráti im lesk. Chémiu môžete eliminovať aj vďaka kvalitným pomôckam, ako sú handričky z mikrovlákna alebo kvalitné stierky na sklo.


Etiópsky parlament zvolil nového premiéra. Poslanci dúfajú, že zastaví protesty

ADDIS ABEBA. Novým premiérom Etiópie sa v pondelok stal kandidát vládnej koalície Abiy Amhed. Parlament ho zvolil do funkcie v čase nádejí, že sa mu poradí upokojiť dlhotrvajúce protivládne protesty v druhej najľudnatejšej krajine Afriky. Informovala o tom agentúra AP. Nový predseda vlády hneď zložil prísahu ako nástupca Hailemariama Desalegna, ktorý odstúpil v polovici februára v dôsledku rozsiahlych protestov. Násilnosti počas nich si vyžiadali stovky životov, najmä v nepokojných regiónoch Oromia a Amhara. Abiy je prvým politikom z etnickej skupiny Oromo, ktorý sa stal premiérom Etiópie. V tejto súvislosti panujú očakávania, že by mohol ukončiť protivládne protesty pretrvávajúce od konca roka 2015 s cieľom presadiť väčšie politické slobody a prepustenie opozičných osobností. Oromovia sú najväčšou etnickou skupinou vo vyše 100-miliónovej Etiópii, dlho sa však sťažujú na politickú i ekonomickú marginalizáciu. Ahmed (41) predtým pôsobil ako minister pre vedu a technológiu a stál pri zakladaní spravodajských služieb. Je považovaný za reformátora, ktorý by mohol do konzervatívneho vedenia vniesť nové myšlienky. V poradí je len tretím etiópskym premiérom od zvrhnutia vojenskej junty v roku 1991. Popredný opozičný politik Merera Gudina vníma zvolenie Abiya vníma s opatrným optimizmom. Ako zdôraznil, budúci pokoj a stabilita v krajine závisia od politiky nového lídra a jeho strany. "To, čo chce dosiahnuť, záleží na tom, čo mu jeho strana dovolí urobiť," povedal Merara s tým, že Abiya si zvolila vládnuca strana, a nie priamo obyvatelia vo voľbách. "Napriek tomu je samozrejmé, že zmena osobností v rámci vedenia by mohla priniesť zmeny, pokiaľ ide o lepšie idey, ktoré by mohli nakoniec viesť k národnému zmiereniu." V Etiópii vo februári vyhlásili po druhý raz za dva roky výnimočný stav vzhľadom na pokračujúce protesty, ktoré ochromili dopravu a vynútili si uzatváranie podnikov. Úrady odvtedy zadržali viac ako 1000 osôb.


Kurz predstavil priority rakúskeho predsedníctva v EÚ

Rakúsky kancelár: Mier v Európe závisí aj od Ruska.

ŠTRASBURG. Výsledky bulharského predsedníctva v Rade EÚ a priority začínajúceho sa rakúskeho predsedníctva boli v utorok dopoludnia predmetom rozpravy poslancov Európskeho parlamentu (EP) s bulharským premiérom Bojkom Borisovom a rakúskym kancelárom Sebastianom Kurzom. Na rozprave sa zúčastnil aj predseda Európskej komisie Jean-Claude Juncker. Rakúsko preberá rotujúce predsedníctvo v Rade EÚ už po tretíkrát, doteraz šéfovalo Únii v rokoch 1998 a 2006. Bulharský premiér v pléne EP uviedol, že nechce dávať žiadne rady rakúskemu kancelárovi, ktorý po ňom preberal štafetu predsedníctva, ale želá mu úspech, lebo dosiahnutie úspechu v rámci Rady (členské štáty) je úspechom pre všetkých. Juncker pred europoslancami uviedol, že "rakúska vláda má jasné proeurópske zameranie". Mier na našom kontinente bude dlhodobo možný len s Ruskom, a nie proti Rusku. Povedal, že pozná Kurza už dlhý čas, a dodal, že sa teší na rakúske predsedníctvo, pretože obe predchádzajúce (bulharské a predtým estónske) boli úspešné. "Všetky relevantné politické sily v Rakúsku plávajú rovnakým smerom," skonštatoval Juncker a vyjadril presvedčenie, že rakúska vláda bude spolupracovať s exekutívou EÚ v priateľstve a vzájomnom porozumení". Predseda EP Antonio Tajani, ktorý rokoval s Kurzom ešte pred rozpravou v pléne EP, vyzval rakúskeho kancelára, aby pokračoval v úsilí o dosiahnutie pokroku v reforme azylového systému EÚ a aby túto tému zaradil medzi hlavné priority rakúskeho predsedníctva. "Je absolútne nevyhnutné, aby reforma azylového systému bola prijatá čo najskôr, a to na základe návrhu EP, ktorý spája rozhodnosť so solidaritou. Vyzývam tiež Rakúsko, aby počas svojho predsedníctva prioritnú pozornosť venovalo Afrike," uviedol Tajani s odkazom na agendu migrácie. Kurz vo svojom vystúpení pripomenul, že prioritami šesťmesačného rakúskeho predsedníctva budú otázky migrácie, hospodárska bezpečnosť a lepšie susedské vzťahy. Zopakoval, že mottom predsedníctva je: "Európa, ktorá chráni". "Silnejšie zameranie sa na ochranu vonkajších hraníc je nevyhnutný základ pre Európu bez vnútorných hraníc," upozornil Kurz a vyzval na "zmenu paradigmy" pri diskusiách európskych politikov o migrácii. Europoslancom pripomenul, že druhou prioritou Rakúska je zaistenie konkurencieschopnosti Európy, čo podľa neho znamená, že ak si chce EÚ udržať svoje ekonomické bohatstvo a spôsob života, tak musí byť schopná držať krok s ostatnými časťami sveta v rámci technologického pokroku. V tejto oblasti je zástancom zavedenia kontroverznej dane pre internetových gigantov. Treťou veľkou prioritou Rakúska bude podľa jeho slov zameranie sa na susedské vzťahy Únie, čo znamená pokračovanie pracovnej agendy s krajinami západného Balkánu, ktoré sa uchádzajú o členstvo v EÚ. Kurz v rámci susedskej politiky žiada viac dialógu EÚ s Ruskom. "Mier na našom kontinente bude dlhodobo možný len s Ruskom, a nie proti Rusku," zdôraznil v pléne EP v Štrasburgu.


Filmové lahôdky pre ženy: Tieto filmy si nenechajte ujsť v roku 2018

Úsilie zabralo, v kinách uvidíme tento rok viac žien v hlavných a významných úlohách.

Pre herečku Taraji P. Hensonovú známu z filmov Hidden Figures či Karate Kid predstavuje úloha nájomnej vrahyne v novom filme Proud Mary veľký životný úspech. Zahrá si v nej hlavnú hrdinku, ktorá k životu pristupuje neľútostne. No keď spozná mladého chlapca, objaví v sebe materský cit, o ktorého existencii ani netušila. A všetko sa pre ňu zmení. Film však nie je výnimočný len pre herečku, ale aj pre filmový priemysel. Ešte stále je výnimočnosťou, keď sa Afroameričan objaví vo filme ako hlavný hrdina. V prípade Taraji sa k tomu pridáva aj fakt, že je žena. Aj preto je dobré venovať tomuto dielu náležitú pozornosť. Svetová premiéra je naplánovaná na polovicu januára 2018. Byť inteligentný v súčasnosti znamená byť sexy. Múdrosť sa, našťastie, dnes už považuje za jeden z faktorov príležitosti. Vo filme Annihilation, ktorý má v kinách premiéru v druhej polovici februára, to demonštruje Natalie Portmanová. Žena prestáva byť sexuálnym objektom. Stáva sa dominantnou postavou ako biologička, ktorá vedie tím ďalších žien do neznámeho nadprirodzeného ekosystému a čelí jeho nebezpečenstvám aj príťažlivosti. Po boku Portmanovej si zahrajú Jennifer Jason Leighová, Gina Rodriguezová, Tuna Novotny a Tessa Thompsonová. Jedna z najžiadanejších herečiek Jennifer Lawrencová opäť očarí divákov v akčnom filme Červená volavka. Tentoraz však nebude len roztomilá, drzá či vtipná. V hlavnej úlohe stvárňuje ruskú balerínu, ktorá je trénovaná na to, aby neľútostne zabíjala. Je sexy, zvodná, tajomná a elegantná. V kinách ju v tejto nevšednej hereckej polohe uvidíte v marci 2018. Magický. Asi tak by sme opísali film, v ktorom sa objaví trojica nekorunovaných kráľovien súčasného filmového sveta – Reese Witherspoonová, Mindy Kailingová a Oprah Winfreyová. Po ich boku sa predstaví aj mladá a talentovaná Storm Reidová v úlohe zvedavého mladého dievčaťa so záľubou vo vede a otázke časopriestoru. Režisérskej stoličky sa zhostila Ava DuVernayová, ktorá sa tak stala prvou afroamerickou režisérkou „šéfujúcou“ veľkofilmu s rozpočtom viac ako 100 miliónov dolárov. Zabudnite na Angelinu Jolieovú. Novou Larou Croft je odteraz Alicia Vikander. Lara má vo filme 21 rokov a pracuje a cyklokuriér v Londýne. Odmieta prevziať obchodné impérium po svojom otcovi, ktorý zmizol pred siedmimi rokmi, no po čase sa začne zaujímať o tajomstvá, ktoré jeho život ukrýval ako aj o jeho záhadné zmiznutie. Na ceste za hľadaním odpovedí prežíva dobrodružstvo a ako správna ženská superhrdinka je vyzbrojená dôvtipom, silou, tvrdohlavosťou a sebadôverou. Filmová premiéra je naplánovaná na 16. marca 2018. Verejnosťou netrpezlivo očakávaný film je zbierkou hviezdnych ženských tvárí. Sandra Bullocková, Anne Hathawayová, Sarah Paulsonová, Cate Blanchettová, Helena Bonham Carterová, Rihanna, Mindy Kailingová či Dakota Fanningová, to všetko sú herečky, ktoré si v novom filme zahrajú. Ide o remake, ktorý sa nápadne podobá na známych Dannyho parťákov, kde si zahrali herci ako George Clooney, Brad Pitt či Matt Damon. Táto verzia je však doslova ženskejšia. Herečky sa vo svojich úlohách predstavia ako poriadne čísla so zmyslom pre humor. Pri danom hereckom obsadení však obsah ani nie je dôležitý. Tak či onak to bude príjemný zážitok. Koho by ste si predstavili ako živú Barbie vo filmovom spracovaní? Možno to bude pre niekoho prekvapením, ale v lete uvidíte na plátnach kín ikonickú postavu zo sveta hračiek stvárnenú herečkou Anne Hathawayovou. Pôvodne ňou mala byť Amy Schumerová, no z časových dôvodov sa úlohy musela vzdať a tak ju Anne Hathawayová nahradila. Filmová Barbie bude vo svojom fiktívnom svete kritizovaná za to, že je až príliš dokonalá. No ako sa bude jej príbeh vyvíjať ďalej, to uvidíme až o pár mesiacov. Príbeh talentovanej a krásnej ženy, nádejnej speváckej hviezdy a zhýralého hudobníka, ktorého hviezda upadá, sme mohli vidieť v niekoľkých prevedeniach. V roku 1954 si ženu, ktorá ohúrila hlasom, zahrala Juda Garlandová, neskôr v roku 1976 to bola Barbra Streisandová po boku Krisa Kristoffersena. V remaku týchto filmov si zahrajú v hlavnej úlohe Lady Gaga, ktorá stvárni speváčku Ally a Bradley Cooper ako country spevák Jackson Maine. Vo filme nebudú chýbať láska, dráma, ale určite ani skvelé hudobné čísla. Film by mali kiná premietať začiatkom októbra 2018. Loading
 ...


Ukrajinka dostala v Malajzii doživotie za pašovanie drog

Lopatkinovú v decembri 2017 oslobodili, prokurátor sa však proti rozhodnutiu súdu odvolal. V čase zatknutia bola tehotná.

KUALA LUMPUR. Najvyšší súd v Malajzii odsúdil v pondelok Ukrajinku Klaudiu Lopatkinovú na doživotné väzenie za pašovanie drog, informoval spravodajský portál Rádia Slobodná Európa. Najvyšší súd uznal 24-ročnú ženu za vinnú z prevážania viac ako 1,5 kilogramu kokaínu. Lopatkinovú zatkli ešte v decembri 2015 na medzinárodnom letisku na ostrove Penang pri západnom pobreží Malajzie. Colníci u nej našli kokaín zabalený v škatuliach od čokolády. Lopatkinovú v decembri 2017 oslobodili, prokurátor sa však proti rozhodnutiu súdu odvolal. V čase zatknutia bola tehotná a v auguste 2016 sa jej vo väzení narodila dcéra.